Абдулла Авлоний аслида ким эди? – Jurnalist\nАбдулла Авлоний аслида ким эди?\nR S2020-08-19T07:03:16+05:0019 Avgust, 2020|Умумий янгиликлар|\nМуаллифдан: Раҳматли Мирбилол бувам Миркаримбойнинг қизи — Нисобибининг ўғли бўлганлар. Педагогика институтида Шуҳрат, Зафар Диёрлар билан курсдош эдилар. Араб, форс, рус тилларини мукаммал билганлар. Аммо замона зайлига кўра заводда ишчи бўлиб ишлашга, ижтимоий келиб чиқишларини ўзгартириб ёзишга мажбур бўлганлар. Ушбу мақола бувамнинг яқинлари, қариндошларимизнинг хотираларига таяниб тайёрланди. Ўтгаларнинг охиратлари шод бўлсин!\nАдабиёт аҳлининг ижодларини ўрганишда улар яшаган давр, замон талотўплари, яқинлари ҳақидаги маълумотларнинг аҳамияти катта, албатта. Айниқса, замона зайли билан уларнинг ҳаёти ва ижоди етарли ўрганилмаган ёки ўша давр талабига кўра таржимаи ҳолларига холис ва ҳаққоний ёндашилмаган бўлса.\nБу борада юртимизнинг мустақиллиги учун ҳаётларини қурбон қилган жадидчиларнинг ҳаёт йўли, асарларининг бадиий талқини борасида илмий изланишлар олиб боришга эҳтиёж сезилади. Чор Россияси босқини, ундан кейинги коммунистлар сиёсати туфайли юртимиз тарихида қора из қолдирган кечаги ўтмиш ҳаққоний ранглар билан бугунги ўқувчига етказилиши керак.\nШуни ҳам таъкидлаш керакки, мамлакатимизда Ватанимиз аҳолисининг озод, эркин инсонлардек яшаши, эзгу мақсадларига эришиши йўлида бор илму салоҳиятини бағишлаган, миллатнинг ёрқин намояндалари, керак бўлса, ҳаётини фидо қилганлар етарлича топилади.\nМаърифатпарварлик ҳаракатининг етакчи намояндаси, миллатимизни жаҳолат ботқоғидан олиб чиқишни энг бирламчи зарурат деб белган жадидчи бобомиз Абдулла Авлонийнинг ҳаёти бошқа жадидчилардан бироз фарқ қилади. Буни қарангки, Абдулла Авлоний қатағон қилинмаган экан. Аммо…\nУнинг ижоди ҳам, барча жадидлар ижоди қатори, 1966 йилгача ўрганилмаган, ҳатто, асарлари мазкур йилгача чоп этилмаган. 1966 йилга келиб, бироз муддатга бўлса-да, сиёсатда ўзгаришлар бўлиб, шўролар томонидан қатағон қурбонлари ҳақидаги маълумотлар оммага тақдим этилган.\nШу ўринда, келинг тарихга бир назар ташлайлик, буюк шахслар ёнида доимо уларни қўллаб-қувватлаб турувчи кишилари бўлган. Айниқса, Бибихоним, Нодирабегимларни мисол тариқасида келтириш мумкин. Абдулла Авлонийнинг бой маданий меросининг бугунги кунгача етиб келишида ҳам уларнинг завжалари Саломат аянинг алоҳида ўрнилари бор. Ҳозиргача бу аллома ҳақидаги аксарият нодир маълумотлар аёллари Саломат ая Исломованинг адабиётшунос олим Бегали Қосимовга 1966 йили тақдим этган қўлёзмалар, ҳужжатлар асосига таянилади.\nҚатағон йиллари Абдулла Авлоний “халқ душмани” деб қораланмаганди. Аммо ўлимидан сўнг ҳам асарлари чоп этилмади. Гўё, ўзининг бевақт ўлими билан Абдулла Авлоний ўз шаъни, оиласининг тинчлигини хавф-хатардан ҳимоя қилиб қолгандек эди. Демак, аслида ўтган асрнинг қатағон йилларида империя тарафдорларининг барча жадидлар каби Абдулла Авлонийнинг асарларидан ҳам “кўнгли тўлмаган”, унинг ғоялари давр сиёсатига “тўғри келмаган”. 1934 йилдан 1966 йилгача Саломат ая Абдулла Авлонийнинг асарларининг қадри-қиммати вақти келиб жуда баланд бўлишини билганмикин…\nАя қўлёзмаларни асраб-авайлаганлар, замонлар ўзгариб, юртимизнинг маърифатпарварларига бўлган муносабати тубдан ўзгаришига ишонганлар. Абдулла Авлонийнинг тақдирида садоқатли ва вафодор бу аёлнинг тутган ўрни борасида қатор илмий изланишлар олиб бориш ёш тадқиқотчиларимиз олдида турган навбатдаги вазифалардан биридир. Гарчи Саломат Исломова ҳақидаги маълумотлар жуда оз бўлса-да, Абдулла Авлонийнинг ғояларини тушуниш, унинг асарларини қадрлаш учун бу мўътабар аёлнинг ўзлари ҳам ниҳоятда зиёли, маърифатли ва тараққийпарвар бўлганлиги аниқ.\nМанбаларда Абдулла Авлоний ўша пайтларда, барча зиёлилар каби, таржимаи ҳолига “зарурий” ўзгартиришлар киритган, деган эҳтимоллар мавжуд. У ўзининг ижтимоий келиб чиқишини ёзар экан, оддий камбағал косиб оиласида туғилганлигини, ниҳоятда ночор аҳволда улғайганини таъкидлайди. Бегали Қосимов нашрга тайёрлаган Абдулла Авлонийнинг “Таржимаи ҳолим”да бу борада шундай ёзилган: “1878 йил мелодийда, 12 июлда Тошкентнинг Эски шаҳар Шайхонтоҳур даҳа Мерганча маҳалласида фақирҳол бир оилада туғилганман. Отамнинг исми Миравлон, онамнинг оти Фотимадир. Отамнинг туб касби тўқувчилик (бўзчилик) бўлиб, сўнг замонларда Ярманка бозорида ёймачилик қилиб, бўз ва чит билан савдо қилур эди”. Совет даврида яшаб ижод қилган барча зиёлилар таржимаи ҳолини айнан шундай белгилашган.\nИлм-фанга ўз ҳиссасини қўшган зиёлиларимиз оддий ишчи-косиблар оиласидан, қийинчиликда улғайиб, фақат “Совет тузими ва партия”нинг “ғамхўрлиги ва меҳрибонлиги” туфайли билимли, олий маълумотли бўла олганликларини таъкидлашган. Албатта, бундай “ўзгартиришлар” туфайли зиёлиларимизнинг ҳақиқий ҳаётлари “парда” ортида қолиб кетгани аниқ.\nМаълумки, Абдулла Авлоний ўз даврининг етук зиёлиларидан бири бўлиб, нафақат дунёвий, балки диний билими ҳам юксак эътирофларга сазовор эди. Аллома ўзбек тилидан ташқари, араб ва форс тилларини мукаммал билган. Диний илмни араб тили орқали ўрганган бўлса, ўша даврда бадиий адабиётни чуқур билиш учун форс тилини мукаммал билишлик талаб этилган. Абдулла Авлонийнинг илмий салоҳиятига қараб камбағал косиб оиласида эмас, балки ўзига тўқ зиёли оиладан бўлганлиги аёнлашади. Умуман олганда, адиб ўзбек, араб, форс тилларидан ташқари, рус, татар, озарбайжон тилларини мукаммал билган. Бир қатор бадиий адабиёт намуналарини ўзбек тилига моҳирона таржима қилган. Ўз таржимаи ҳолида кўрсатилганидек, “фақат қиш кунларигина” таълим олишга имконияти бўлганида Абдулла Авлоний бунчалик илмли, билимли, кенг тафаккурли инсон бўлиб вояга ета олмас эди.\n“Абдулла 7 ёшдан Ўқчидаги эски мактабда Акромхон домлада савод чиқарди. 1890 йилда шу маҳалладаги мадрасага ўтди. Сўнг Шайхонтоҳурдаги Абдумаликбой мадрасасида Мулла умар Охунда таҳсил кўрди… Адабиётга ҳавас унда шу йиллари уйғонди. Навоий шеъриятига, Фузулий ғазалларига меҳр қўйди. Сўнгра, иштиёқ билан форс тилини ўрганди. Саъдий ва Ҳофизнинг оламидан завқ-шавқ олди. Ниҳоят булар ўз самарасини берди. Ўзи камтарона қайд қилганидек “шеър ёзишга тутинди” (юқоридаги асардан).\nТарихга назар солсак, авваллари Тошкент шаҳри Анҳор каналида якунланиб, Чор Россияси босқинидан сўнг унинг бир қисми Янги шаҳар, яна бир қисми эса Эски шаҳарга бўлинган. Ҳозирги Эски шаҳар номи шу даврдан қолган номдир. Анҳорнинг шарқий томонида Шайхонтоҳур даҳасида яшовчиларнинг дала-ҳовлилари бўлган. Маълумки, таниқли адибимиз Ойбек “Қутлуғ қон” асарида қаламга олган Мирзакаримбойнинг прототипи Тошкентнинг катта савдогарларидан бири бўлиб, унинг дала-ҳовлиси ҳам шу ерларда жойлашган. Темир йўл қурилганидан кейин Мирзакаримбойнинг ерларига талаб ошиб кетади. У ўзининг даласи ўрнига хонадонлар қурдириб, ижарага берган. Мирзакаримбойнинг ўғиллари Мирафзал ва Мирқосимларга ўша далалар ўрнидаги уй-жойлар мерос бўлиб қолганди.\nМазкур обод бўлган ерларни аҳоли “Миробод” — “Мирлар обод қилган ерлар”, деб аташган. Руслар маҳалла тушунчасини ёқтиришмаган (чунки бу тушунча уларга мутлақо бегона). Улар бу жойларни Мирабадская, деб аташади. Ҳозирги Миробод туманининг асл келиб чиқиши ўша даврларга бориб тақалади.\nАбдулла Авлоний ҳам Мир авлодга мансуб бўлганмикин. Унинг отасининг тўлиқ исми Миравлон, бобосиники Мирнеъматбой эди-ку. У отасининг ўлимидан сўнг, бобосидан мерос қолган дала-ҳовлисига укаси билан ўзига уй қуриб, яшай бошлайди. Уларнинг шаҳар ҳовлиси, Абдулла Авлоний ўз таржимаи ҳолида кўрсатганидек, Мерганчи маҳалласида бўлганлиги маълум.\nДемак, шаҳар ва дала-ҳовлиларга эгалик қилган Миравлон ночор ва камбағал косиб бўлмаган. Абдулла Авлоний ўша даврнинг талабига биноан таржимаи ҳолига шундай деб ёзишга мажбур эди. Авлонийнинг аёллари Саломат Исломова ҳам ўз даврининг бой зодагон оиласининг фарзанди бўлиб, хат-саводли зиёли аёл эди.\nТаржимаи ҳолида Авлоний кўпчилик уни “иморатчи уста” деб атаганини ёзади. Бу табиий ҳол. Асл тарихдан маълумки, юртимиз бойлари қадимдан камбағалпарвар ва ҳалол меҳнатни улуғлайдиган инсонлар бўлишган. Масалан, Миркаримбой Тошкентга биринчи бўлиб Германиядан “Зингер” тикув машинасини олиб келади ва унинг қизи бу машинада савоб бўлиши учун коранда-ишчилар учун иссиқ нимча тикиб беради. Демак, шаҳарнинг йирик пулдорлари нафақат зиёли, балки ҳунарли ҳам бўлиб, камбағал ва ночорларга ғамхўрлик қилиб келишган.\nАбдулла Авлонийнинг ижтимоий келиб чиқишига оид яна бир жиҳат. Ўзбекчиликда қудачилик, “қарши қуда бўлиш” каби тушунчалар бор. Яъни, бир хил ижтимоий қатламга мансуб оилалар қиз бериб, қиз олишган. Абдулла Авлоний тўнғич фарзанди Савринисони Мирфайзи ва Жаннатнисонинг ўғли бўлган Мирёқубга турмушга беради. Мирфайзининг хонадони ҳозирги пойтахтимиздаги Ислом университети ўрнида, Юнусхон мақбараси ёнида бўлган. Жаннатнисо Миркаримбойнинг қизларидан бири эди. Яъни, Абдулла Авлоний ўша даврнинг катта савдогарларидан бири Мирфайзи ва Тошкентнинг йирик мулкдорларидан бири бўлган Миркаримбойнинг қизи Жаннатнисога қуда бўлади. Қудачилик, асосан, ижтимоий мавқе бўйича тенг бўлган оилалар орасида бўлганлигини эътиборга олсак, Абдулла Авлоний ҳам қадимдан ана шундай ўзига тўқ ижтимоий мавқеидаги оила вакили эканлиги аён бўлади.\nАммо Абдулла Авлонийнинг қизи Савринисо билан Мирфайзининг ўғли Мирёқубнинг турмуши узоққа чўзилмайди. Уларнинг қизи Туйғуной икки ёш бўлганида Мирёқуб, ўша даврнинг кўплаб зиёлилари каби, қатағон бўлиш хавфи туфайли Туркияга кетади. Савринисо икки ёшли қизи билан ота уйига қайтишга мажбур бўлади. Юртимиз ардоғидаги севимли санъаткоримиз Гавҳар Зокирова Туйғунойнинг қизи бўлиб, Абдулла Авлонийнинг эварасидир. Мирёқубнинг чет элга кетиши ўша давр сиёсий тузумига маъқул бўлмайди, албатта. Мирёқубнинг отаси, аёли, кейинчалик қизини ҳам НКВД ходимлари тинмай сўроққа тортишар, бор “ҳақиқат”ни айтишлари учун уриб, калтаклаш усулларидан ҳам воз кечишмасди. Бечора отанинг бу зулмга чидолмай, тез орада жони узилади. Савринисо қийноқли сўроқлардан хасталаниб, узоқ умр кўрмайди. Туйғуной отасини икки ёшидан бери кўрмаган бўлса-да, вояга етгач, то институтга киргунига қадар мунтазам равишда сўроқларга чақирилади.\nАбдулла Авлоний билан турмуш ўртоғи Саломат Исломованинг Савринисо, Карима, Қундуз, Ҳакима қизлари, Асатилла, Оталиқ, Кенжа исмли ўғил фарзандлари бўлган. Ҳакима, Кенжа фарзандлари узоқ йиллар давомида оталарининг меросини сақлаб, отасига тегишли ашёларни ардоқлаб келган.\nТаниқли адибимиз Ўлмас Умарбековнинг “Қизимга мактублар” асарида Абдулла Авлоний чексиз меҳр ва ҳурмат билан тилга олинади. Ўлмас Умарбеков ҳам Ўқчи маҳаллалик бўлиб, ҳовлилари Миробод даҳасида, яъни ўша пайтларда “Госпитальный” деб аталадаган мавзеда жойлашган эди. Абдулла Авлонийнинг ўғли Кенжа ака билан Ўлмас Умарбеков яқин дўст бўлишган. Шу ўринда, Ўлмас Умарбеков, Абулла Авлоний, Миркаримбойларнинг ўзаро қариндошчилиги бўлганмикан деган тахминлар ҳам йўқ эмас. Миркаримбойнинг Мирафзал, Мирсоат, Мирқосим, Мирсултон исмли ўғил фарзандлари бўлган. Мирсоат Ўлмас Умарбековнинг Зулфия исмли аммасига уйланган, Умарбековлар оиласига куёв бўлади. Яъни, Миркаримбой оиласининг Умарбеклар оиласи билан ҳам қудачилик ришталари бор. Миробод туманидаги бу уч оила ўзаро қуда-андачилик билан боғланган экан, Абдулла Авлонийнинг ўғли Кенжанинг Ўлмас Умарбеков билан дўстона муносабатлари қариндошчилик муносабатлари билан боғлиқлиги эҳтимолдан холи эмас.\nШўролар гарчи ўзини илм-фан раҳнамоси сифатида намойиш қилса-да, зиёлиларни ўз насли насабини яширишга, қатағондан омон қолиш учун, таржимаи ҳолида ижтимоий келиб чиқишини “ишчилар синфи”дан деб ёзишга мажбур қилган эди. Йирик мулкдорлар, савдогарлар, зиёлилар халқ душмани сифатида қатағон қилиниб, бадиий асарларда (масалан, Ойбекнинг “Қутлуғ қон” романидаги Мирзакаримбой образи каби) салбий бўёқда акс эттириларди.\nДемак, бугунги кунда Абдулла Авлоний қаторида совет даврида яшаб ижод этган барча адибларимизнинг ҳаёти, ижоди ҳамда таржимаи ҳолидаги аслиятни, ҳақиқатни юзага чиқариш учун қайта ўрганиш ва ҳаққоний тадқиқ этиш вақти келди.


Kutubxona - Gulhayo Uzoqova. Rep haqida gap / Kiril\nSiz shu sahifadasiz: Gulhayo Uzoqova. Rep haqida gap / Kiril\nМуаллиф Гулҳаё Узоқова\nАсар номи Реп ҳақида гап\n- Гулҳаё Узоқова\nНашриёт «Ёшлик» журналининг 2012 йил 6-сонидан олинди\nРеп ҳақида гап\nЯрим асрдан зиёд тараққиёт йўлини босиб ўтган ўзбек эстрада қўшиқчилиги бугунги кунга келиб шоу-бизнес оламига айланиб қолди. У бугун сон-соноқсиз ёш қўшиқчиларни ўзига жалб этган. Оммавий ахборот воситалари, телевидение ва радио дастурлари орқали эфирга узатилаётган қўшиқларнинг салмоқли қисмини эстрада жанри эгаллаб турганлиги фикримиз далилидир. Ҳатто Наврўз, Мустақиллик каби умум халқ байрамларини, халқимиз тўю томошаларини, турли маросимларни эстрада қўшиқларисиз тасаввур этиш мушкул. Демак, биз хоҳласак-хаоҳламасак эстрада мусиқасининг оҳанглари-ю усуллари, йўналиш-у услублари онгимизни забт этиб, руҳиятимиз, маънавий дунёмизга кириб бораверади. Бутун жаҳон маданиятининг таъсири натижаси ўлароқ Ўзбекистонга ҳам эстрада мусиқанинг кўплаб услуб ва йўналишлари кириб келди. Жумладан: жаз, поп, рок, диско, техно ва хип-хоп кабиларни санаб ўтишимиз мумкин. Шунингдек, бугунги кунда ёшларимизнинг репга бўлган қизиқишлари тобора ортиб бораётганлиги кўз ўнгимизда намоён бўлмоқда. Бироқ, тингловчилар орасида ёки мутахассислар даврасида ушбу эстрада мусиқасининг йўналишларига бўлган муносабатларини кўриб ҳар кимда ҳам турли фикрлар туғилиши бегумондир. Шу бизга керакми? Ундан манавий озуқа, эстетик завқ олиш мумкинми? Қолаверса, бизнинг менталитетимизга тўғри келадими? Шу каби саволлар кўпчиликни ўйлантиради. Ва ушбу жанрларнинг негизида қандай фалсафа яширинганлиги борасида қизиқиб қоласиз.\nРАП – бу «Рҳйтҳмиcал Африcан поетрй», яъни «Ритмли Африка поезияси (шеърияти)» сўзларининг қисқартма шакли. Рап (реп) – инглизчада «таққиллатмоқ», «урмоқ», «зарба бермоқ» каби луғавий маъноларни билдиради. Одатда реп речитатив тарзда оғир ритмга асосланган мусиқа остида ўқиладиган шеърий ҳикоя ва тарихан афро-америка анъанавий маданиятининг бир кўриниши сифатида пайдо бўлган. Бироқ қадимдан реп ва у сингари айтимлар нафақат қора танлилар фолклорида, балки ҳар қандай халқ анъанавий маданиятида у ёки бу шаклда мавжуд бўлганлиги ҳам маълум. Фикримиз далили сифатида қуйида қисқача тарихий маълумотларни келтириб ўтамиз.\nИсломгача бўлган араб дунёси бозорларида репга ўхшаш жанр кенг тарқалади. Ҳар бир кўчманчи араб қабиласидан бир шоир-нотиқ (ритор) даврага чиқиб, бошқа қабилаларга қарата бадиҳагўйлик билан очиқ-ойдин ҳақоратли айтимни бошлайди. Ўз навбатида бошқа қабилалардан чиққан шоир-нотиқлар ҳам унга ўз жавобларини айтишади. Одатда бундай «айтишув»лар оммавий жанжаллар билан якун топган.\n«Ямб» деб аталувчи худди шундай мусобақа қадимги Юнонистонда Дионис ва Деметрилар шарафига бағишланган байрамларда ҳам уюштирилган. Қадимги скандинавия анъанасида мазкур мусобақалар «манжафбр»(еркаклар олишуви) сифатида машҳур бўлиб, асосан у святки (рождество) кунларида ўтказиладиган ўйин ҳисобланади.\nАввалдан афро-америкаликлар ўртасида репга ўхшаш мусобақалар бўлганлиги ҳақида баъзи (чала-чулпа) маълумотлар учраса-да, реп ва унинг («Дозенс»(ўн иккилар), «Сигнифйинг» (изҳор қилмоқ), «Талкинг шиц» (кемалар суҳбати) каби шакллари ҳақидаги илк илмий тавсифлар 30-йилларда Гарлем ва Жанубий Бронксда бўлган. Ўсмирлар муайян қатъий каноник қоидалар асосида тузилган 3 та тўртлик шеър матнини («дюжин»– 12 лар, реп шакли шундан келиб чиққан) навбатма-навбат айтиб, имкон қадар аниқ ва ритмик импровизация қилиш борасида беллашадилар. Икки рақиб, кескин ўзгарувчан ритм асосида тўртлик алмашадилар. Улардан бирининг (риторика) – нутқи бошқасидан афзал чиққунга қадар давом этади. Репнинг асосий мақсади рақибни ҳақоратлаб ерга уриш бўлган.\n1. «Дюжинс» – репнинг махсус шаклларидан бўлиб, унда дастлабки тўртлик мақтанчоқликка асосланиб, бадиҳагўй-муаллифни ўз обрўсини кучли даражада орттириб кўрсатишга қаратилган бўлади. Шундан сўнг рақиб томондан ҳам бунинг сўзларидан кулимсираб нафратланиб айтилган (мендек моҳир репчига қарши чиқишга қандай журъат қилдинг деган маънодаги) жавоби янграйди. Кейинги тўртлиги маҳалла ҳаётидаги воқеалар, турли ғоялар ва умуман янги туғилган фикрлар асосида қурилади. Бу жараён соатлаб давом этиши мумкин ва агар ғолиб аниқланмаса, унда қатнашувчи ва ишқибоз-мухлисларнинг ўзаро уриш-жанжали билан якун топади.\n2. «Сигнифйинг» (бошқа бир шакли) – дюжиндан чекланмаган бадиҳагўйлиги билан фарқланади. У ритмнинг мақсадли бузилиши ва синкопаланиши асосида бўлиб, охири дастлабки ритмга қайтилади. «Сигнифйинг» рус тез айтишларига яқиндир. У ўз навбатида 10 сатрдан иборат матннинг ягона қофияга асосланганлиги билан мукаммал ҳисобланади. Бу жанрлар аста-секин Ню-Ёрк дискотекаларида ривожланади.\nАйтиш жоизки, реп даврлар оша ривожланиб халқлар ижрочилик амалиётида ўрнини топди ва ижро анъаналари ҳам тубдан ўзгарди. Жанр сифатида қўшиққа яқинроқ кўринишга келди ва энг муҳими саҳна санъатидан жой олди. Жумладан: «Сугар Xилл Ганг» гуруҳининг «Репперс Делайт» қўшиғи илк реп ёзувларидан биридир. Мазкур қўшиқ дунё миқиёсида хит даражага кўтарилади.\nМустақилликка эришганимиздан сўнг ўзбек эстрада ижрочилигига турли услублар билан бир қаторда реп йўналиши ҳам кириб келди. Албатта, бу услубнинг намоёндалари сифатида Шоҳрух, Шаҳриёр ва "Радиус 21" номларини тилга оламиз. Мазкур хонандалар ижоди ёшлар томонидан илиқ кутиб олинганлиги ҳам рост. Лекин, назаримизда, ўзбекларнинг менталитетига тўғри келиши ёки келмаслиги маънавият ва маданиятга таъсири хусусида ҳам ўйлаб кўриш зарур. Чет эл реп ижрочиларининг эгнидаги либоси, тақинчоқлари, соч турмаклари ва ҳатто беҳаё рақс ҳаракатларини ҳам ўзбекларда кўриб ажабланмай қолдик.\nШоҳрух репнинг «Хато» номли бу қўшиғи кўпчилликка манзур бўлар балки, лекин, хақиқатни айтиш лозим. Бу қўшиқ эмас, сафсата, бемаъни валдираш эмасми? Бу бизга керакми? Нима учун? Кўча сўзлари, қолаверса, икки тил (ўзбек ва рус) қоришиб ётибди. Менинг назаримда бундай сўз матнларини санъатда қўллаш шарқ маданияти, шеърияти, сўзамоллигига путур етказишдан бошқа иш эмас. Афсуски, бу йўлдан шиддат билан бораётган ёшларимизнинг сафи талайгина. Жумладан, «Уммон» гуруҳи ҳам бугун кўплаб мухлисларга эга бўлди, ўзининг концерт дастурларини ўтказди. Репертуаридан ўрин олган қўшиқлари сони ҳам ортиб бормоқда. Сифати эса юқорида айтилганидек, холос. Айниқса «Уммон барибир уммон-де», «Майли кетавер», «Севавераман», шу каби бир қатор қўшиқларини эшитиб ёқа ушлайсан киши.\n"http://www.kutubxona.com/wiki/index.php?title=Gulhayo_Uzoqova._Rep_haqida_gap_/_Kiril&oldid=12660" dan olindi


Творогнинг 12 фойдаси » Ўзбекистон янгиликлари – Zamin.uz\n16-09-2016 | 15:35\nZAMIN.UZ / LIFE STYLE / 16 Сентиябр 2016 года468\n1. Ҳомиладор аёллар кундалик овқатланиш рационига творогни киритишлари шартли қоидалардан биридир. Нонуштага ейилган 200 грамм ёғсиз творог фарзанд кутаётган аёл организмини кальций ва бошқа зарур моддалар билан таъминлайди. 2. Ўғил фарзанд кўришни истаган аёлларга ҳам кўпроқ творог, сут-қатиқ истеъмол қилиш буюрилади. 3. Гўдакнинг 6-7 ойлигидан бошлаб, оз-оздан творог бериб бориш мумкин. Аввалига 1-2 ош қошиқдан кейин миқдорини кўпайтирасиз. 4. Атеросклероз, гипертония ва жигар хасталиклари билан оғриган беморларга буюрилган парҳезда ёғсиз творог бўлади. 5. Ошқозон ва ўн икки бармоқли ичак яраси, гастрит касалликларида эрталаб творог истеъмол қилиш фойдали. 6. Суяк синишлари, лат ейиш, турли хилдаги жароҳатларда сут-қатиқ билан бирга творог истеъмол қилиш ҳам асқотади.7. Йирик донли творог қандли диабет, юрак хасталикларига чалинган беморлар учун тавсия этилади. Творогнинг бу тури майин бўлиб, узоқроқ сақланиши мумкин. 8. Асабий, жиззаки ва сурункали чарчоқ аломатларидан шикоят қилаётган бўлсангиз, кўпроқ творог енг. Таркибидаги фойдали бирикмалар асаб тизимини тинчлантиради. 9. Болалардаги томоқ оғриғида қуруқ творогни озроқ асал билан аралаштириб, истеъмол қилиш фойдали. Бронхларни юмшатади. 10. Ёғли творогни қуруқ юз териси учун ниқоб ўрнида ишлатиш мумкин. Қуруқ творогга эса озроқ ўсимлик ёғини аралаштириб, юзингизга суртсангиз, терини юмшатади. 11. Харид қилинган творогнинг сақланиш муддати 2 кундан кўп бўлмайди. Суви ажралиб, ачимтир маза сезила бошласа, асло фойдаланманг. Акс ҳолда ичак таёқчалари ҳосил бўлиши мумкин.12. Узоқ умр кўришни истасангиз, творогни канда қилманг. Сметана билан аралаштирсангиз ҳам шакар миқдорини оширманг. Шираси қанчалик кўп бўлса, фойдали хусусияти шунчалик камайиб боради.Манба: darakchi.uz\nТеглар: Ошқозон рационига сезила бармоқли гастрит аёллар ВконтактеFacebookTwitterОдноклассникиМой мир\nЎқишни тавсия қиламиз Охири ажрашиш билан якун топадиган никоҳнинг 10 белгиси


ОҲАНГЛАР ОҒУШИДАГИ ОРЗУЛАР\nФортепьянода мусиқа ижро этишни кўпчилик ўта мураккаб, ўрганиш учун йиллар талаб этиладиган иш деб билади. Бу – тўғри. Аслида ҳеч бир иш, ҳеч бир ҳунар осонгина эгалланмайди, то уни қиёмига етказгунча одам неча марталаб чиғириқдан ўтади, қийналади, заҳмат чекади. Лекин бу заҳматларнинг охири ҳамиша ширин, тотли. Буни яккабоғлик ака-сингил мусиқачилар – Аҳрор ва Моҳидилдан сўраш керак.\n- Фортепьянони чалишни энди-энди ўрганаётган вақтларимда, фақат бир хил оҳангларни чалаверсам керак, қачон катта мусиқачилар сингари асар ижро этарканман, деб ўйлардим, - дейди Аҳрор. – Ноталарни ажратиш, оҳанг ҳосил қилиш учун жуда кўп машқ қилиш кераклигини ўшанда тушунмаганман. Рост-да, четдан қараб турган одамга худди мусиқа ўз-ўзидан пайдо бўлаётгандек туюлади. Аслида бунинг ортида катта машаққат ётишини кейин билдим.\nЯккабоғ туманидаги 18-Болалар мусиқа ва санъат мактабига илк марта олиб боришганида Аҳрор турли-туман мусиқий созларга қизиқиб қараган, каттакон пианино ёнида ўтириб, бироз бўғиқ оҳанг таратиб, жуда таъсирли куй чалаётган ўқитувчининг бармоқларидан кўз уза олмай қолганди. Бу эса унинг фортепьяно синфига ўқишга қабул қилинишига туртки бўлди.\n- Аҳрор мусиқа мактабига қатнай бошлаши билан синглисида ҳам шу соҳага интилиш пайдо бўлди, - деб ҳикоя қилади уларнинг отаси Маҳмуд Низомов. – Доим нима иш бўлмасин, бирга бажаришгани учунми, қизим ҳам акам билан пианинога қатнайман, деб туриб олди. Сўнг иккови мактабдаги дарслардан кейин мусиқа машғулотларига қатнай бошлади. Уйда ҳам дарсларини тайёрлаб бўлишади-да, яна пианино олдига ўтиришади. Навбатма-навбат машқ қилишади. Аввал Аҳрор, кейин Моҳидил. Уйимизда икки соатлаб пианино оҳанги янграйди. Ўша вақтларни эсласам, кун тартибимиз қатъий белгиланган, фақат машқ, фақат болалар ва пианино. Бу тарздаги кун тартиби то болаларнинг қўли келишиб, пианино билан “тил топишиб” кетгунларига қадар ўзгармади. Ниҳоят, ака-сингил ота-онасининг ниятларини рўёбга чиқариб, аввалига мусиқа мактабида, кейинроқ эса туманда ўтказиладиган турли тадбирлар, байрам дастурларида фортепьяно чаладиган бўлишди. Уларнинг ижроси ўқитувчиларининг кўнглини тўлдирадиган, эшитган одамнинг мақтовига сазовор бўладиган бўлди. Энди кейинги босқич – истеъдодни катта-катта саҳналарда синаб кўриш, танловларда нуфузли мутахассислар кўригидан ўтказиш босқичи бошланди. Ака-сингил илк марта “Камалак юлдузлари” республика болалар ижодиёти фестивалида юқори ўринни эгаллашди. Кейин эса яна қатор республика танловларида, мусиқа фестивалларида иштирок этиб, муваффақият қозонишди. Ўзларига бўлган ишонч ортиб, мусиқа улар ҳаётининг ажралмас қисми, асосий мазмунига айлана борди.\n- Биринчи марта халқаро танловга таклифнома келганида жуда ҳаяжонландик, - эслайди Моҳидил. – Бутунлай нотаниш юртда, бунинг устига Ватан номидан иштирок этиш ниҳоятда катта масъулият юклар экан одамга. Саҳнага чиққанимизда эса аввалига бармоқларни титратиб турган ҳаяжон залга жимлик чўкиши билан ўз-ўзидан ғойиб бўлди. Энди мен, ёнимда ўтирган акам ва фортепьяно қолгандай эдик ва ҳаммаси яхшилик билан тугади.\n2014 йилда Испанияда ўтказилган “Ўрта Ер денгизи афсоналари” халқаро ёш мусиқачилар кўрик-фестивалида ака-сингил бастакор Ботир Жилкибоевнинг “Истиқлолинг муборак!” асарини ижро этишди. Тантанавор, байрамона бу куйни ўшанда барча – казо-казо мусиқачилардан иборат нуфузли ҳакамлар ҳайъати ҳам, томошабинлар ҳам мароқ билан тинглашди. Ва ака-сингил Низомовлар танловда биринчи ўринга муносиб топилди. Бу – узоқ кутилган илк катта муваффақият эди.\n- Мусиқа ва санъат мактабида фортепьяно синфида ўқиш билан бирга, рақс тўгарагига ҳам қатнар эдик, - эслайди Аҳрор. – Миллий рақсларимизни ўрганганмиз. Ўша фестивалда “Андижон полькаси”га рақсга тушдик. Бу ижро ҳам илиқ қарши олинди. Рақс бўйича бизга иккинчи ўринни беришди.\nШундан сўнг, Аҳрор ва Моҳидилнинг номи ҳам республика, ҳам халқаро миқёсдаги танловларда тез-тез янграй бошлади. 2015 йилда Италияда, Россияда ўтказилган халқаро танловларда ғолибликни қўлга киритишди. Ҳам фортепьянодаги классик ижро учун, ҳам миллий рақслар учун эътирофлар эшитишди, олқишга сазовор бўлишди. Устозлари, қолаверса, ота-онанинг ниятлари ушалди, орзулар ижобат бўлди.\n- 2016 йил, айниқса, мен учун жуда омадли келди, - дейди Моҳидил. – Озгина хизматим юксак баҳоланиб, Зулфия номидаги давлат мукофоти совриндори бўлдим. Бундан ниҳоятда бахтлиман. Мусиқа соҳасидаги билимларимни янада мукаммаллаштириб, келажакда катта мусиқачи бўлсам, элимнинг санъатини жаҳонга ёйсам, ўзимдан кейингиларга ўргатсам, дейман.\nАҳрорнинг ниятлари ҳам бундан кам эмас. Ҳозирги кунда Яккабоғ озиқ-овқат саноати ва хизмат кўрсатиш касб-ҳунар коллежида таҳсил олаётган Аҳрор Низомов ўқишни тамомлагач, мусиқа йўналишида яна таҳсил олишни мўлжаллаяпти.\n- Насиб этса, ҳали мусиқа соҳасида кўп ишларни амалга ошираман, - дейди у кўзлари чақнаб. – Бундай дейишимга тўла асос бор. Чунки давлатимизда биз ёшлар учун шунча шароит яратилган, кўп имкониятлар берилган. Нега энди изланиб, ўқиб-ўрганмаслик, бирор арзирли иш қилмаслик керак экан? Шу Ватаннинг равнақига ҳисса қўшиш – ҳар биримизнинг бурчимиз.\nДарвоқе, шу йилнинг май ойида ака-сингил ўз имкониятларини яна иккита халқаро танловда синаб кўришди. Аввалига Беларусь республикасининг Витебск шаҳрида ўтказилган “Афсонавий саҳнада” деб номланган болалар ва ўсмирлар ижодиёти III Халқаро танловида иштирок этишди. Фортепьяно йўналиши бўйича якка ижрода Моҳидил 1-ўрин, Аҳрор эса 2-ўринни эгаллади. Дуэт ижрода эса улар 3-ўринга сазовор бўлишди. Фақат бугина эмас, мазкур танловда Моҳидил “Энг яхши либос учун” номинациясида ҳам ғолиб деб топилди. Унинг миллий бичимдаги саҳна либоси барчанинг эътиборини ўзига тортди.\nБир-икки кундан сўнг Россия Федерациясининг Санкт-Петербург шаҳрида ўтказилган “Истеъдодлар сайёраси” халқаро фестивалида ҳам муваффақият улар томонида бўлди. Моҳидил якка ижрода 1-ўринга, Аҳрор 3-ўринга эришди. Дуэт ижро эса уларни бу гал 2-ўринга олиб чиқди.\nХуллас, бу тиниб-тинчимас, фаол ёшлар мустақиллигимизнинг 25 йиллик тўйига навбатдаги ғалабани туҳфа этишди. Лекин бу ҳали ҳаммаси эмас. Шу кунларда истеъдодли ёшлар яна бир халқаро танловга тараддуд кўришаяпти. Жорий йилнинг июль ойида Хитой пойтахти Пекинда ўтказилиши кутилаётган ёш пианиночиларнинг “Шарқ жавоҳири” танловида ҳам юқори ўринни эгаллаш ниятида.\nҲа, бугун уларнинг оҳангларга эш бўлиб кўз очган орзулари ҳаётга кўчиб, ютуқларда, муваффақиятларда инъикосини топаяпти. Шу билан бирга, бу истеъдодли ёшларнинг жамиятимизда ўз мустаҳкам ўринларини топишларида кўмакчи бўлаяпти.


Нега кечаси вентиляторни ишлатиш тавсия қилинмайди?\n29.07.2019 22:32 0 3112\nЁз оқшомлари хона ҳаддан ташқари иссиқ ва дим бўлганида кўпчилик ухлашга қийналади. Уйда кондиционер бўлмаса, вентилятор жонингизга оро киради. Тунда хона ҳарорати пасаймаса, уйқу бузилиши турган гап. Ўшанда дарров вентиляторни ёқамиз, гарчи у хона ҳавосини совитмаса-да, танага ёқимли шабада юбориб туради. Шунга қарамай, бу матоҳдан кечаси фойдаланмаган маъқул. Нима учун? Бунинг сабабини «Freundin» сайти шундай тушунтирди.\nВентилятор аллергикларга тўғри келмайди\nГап шундаки, вентилятор нафақат хонадаги ҳавони, балки унда учиб юрган чанг ва зарраларни ҳам ҳайдайди. Аллергик ринит ёки нафас йўллари муаммосидан қийналаётган одамлар учун бу ниҳоятда хатарли. Озгина шамол танангизга сиз ўйлагандан кўра кўпроқ зарар етказиши мумкин.\nВой, бошимлаб қолманг!\nБиласизми, ҳатто соғлом одам вентилятор ёқилган хонада ухлаб қолса ҳам, турли нохуш оқибатлар кузатилиши мумкин экан. Биринчидан, бир неча соат давомида тинимсиз шамоллатиш терини қуритади. Натижада у пўст ташлай бошлайди.\nИккинчидан, ухлаганда оғиз ва кўзлар тўлиқ ёпилмаса, эртасига тонгда ачишиш безовта қилади.\nУчинчидан, уйғонганда бошингиз оғриса ёки мушакларингиз увушиб қолса, ҳамма айбни вентилятордан кўраверинг.\nТаҳлил 02/04, 10:34\nМаслаҳат 17/03, 09:15\nКоронавирус профилактикасида цитрус мевалар фойдасиз — эксперт


Шайх Салмон:«Ишончни қайтариш вақти келди» » Скачать музыку бесплатно новинки музыки 2016-2017\nШайх Салмон:«Ишончни қайтариш вақти келди»\nКомментариев: 0 Просмотров: 175 Дата: 5-02-2016, 05:20 ФИФА президенти курсисига даъвогарлардан бири шайх Салмон бин Иброҳим ал Халифа Sky Sportsга эксклюзив интервью бериб, жаҳон футболида кузатилган охирги воқеаларга муносабат билдирди. Шунингдек, сайловларда ғолиб чиқиш имкониятини чамалаб кўрди. Биласиз, Йозеф Блаттернинг вориси 26 февраль куни Цюрихда сайланади. Кўпчиликнинг фикрича, ФИФА президенти лавозими учун кетаётган курашда айнан шайх Салмон фаворитдир. Осиё футбол конфедерациясининг амалдаги раҳбари қитъадошларидан кўпроқ овоз олишга умид боғламоқда. Қолаверса, африкаликларнинг ҳам унинг номзодини қўллашлари эҳтимоли баланд. Маълумот учун айтсак, ОФК таркибида ФИФАнинг 46та аъзоси бор, АФКда эса 56та. Хуллас, 2та қитъа вакиллари жами 102та овозга эга эканликларини ҳисобга олсак, шайх Салмонни бежиз фаворит санашмаётгани ойдинлашади. Баҳрайнлик функционернинг ўзига келсак, у Англия футболини ғоят қадрлайди ва 30 йилдан буён «Манчестер Юнайтед» клубига мухлислик қилади. ОФК президенти Sky Sports мухбирлари билан суҳбат чоғи агар сайловларда ғолиб чиқса, сэр Алекс Фергюсонни ўз маслаҳатчилари қаторида кўришга қарши бўлмаслигини ҳам алоҳида таъкидлади. - Нима деб ўйлайсиз, сиз илгари сураётган аралашмаслик сиёсати айни пайт ФИФАга мос келадими? - Ҳарқалай, қўл қовуштириб, бекор ўтириш ниятим йўқ. ФИФАга аниқ структура керак, ташкилотга муносиб одамларни жалб этиш лозим. - Премьер-лиганинг ашаддий мухлиси эканлигингизни таъкидладингиз. ФИФАнинг айнан АПЛ услубида ишлашини хоҳлармидингиз? - Премьер-лига ва бундеслига нечоғли муваффақиятга эришаётганини ҳамма кўриб турибди. Дейлик, премьер-лиганинг даромади ҳаттоки, ФИФАникидан ҳам кўп. Ҳа, менга Англияда йўлга қўйилган тизим ёқади. Масъул шахслар ўз зиммаларидаги ишларни ажойиб тарзда уддалашяпти. Энди ФИФАда ҳам шундай тизимни татбиқ этиш лозим. Биз аввало, инглизлардан ўрганишимиз ва уларнинг маслаҳатларига қулоқ тутишимиз керак. - Сайловларда ғалаба қозонган тақдирингизда ишончли бош котибга эҳтиёж сезасиз. Ричард Скадэмор бу иш учун барча зарур хусусиятларга эгами? - Ричард - яқин дўстим, унга ишонаман. Зеро, салоҳиятига гап бўлиши мумкин эмас. Бироқ ушбу масъулиятли ишни ўз зиммасига олишга тайёр кишини топиш лозим. Ҳозирдан аниқ исм-фамилияларни айтишни истамайман. Чунончи, якуний қарорни ижрочи қўмита қабул қилади. Демоқчиманки, аввало, ФИФА ходимлари билан маслаҳатлашиб кўриш мақсадга мувофиқ. Тўғри, агар Ричард бош котиб сифатида ишлашга рози бўлса, бу биз учун катта шараф ҳисобланади. Лекин ундан қолишмайдиган бошқа номзодлар ҳам бор. Шуниси аниқ, мен ҳар қандай ҳолатда доимо Скадэморнинг фикрларини ҳисобга оламан. - Умуман, Ричард Скадэмор билан қачондан бери танишсиз? - Танишганимизга 3 ёки 4 йил бўлди. Ўзаро бир неча марта учрашдик. Ричард - футболдаги муҳим «фигура», унинг ишларини ҳамма қадрлайди. - Охирги 12 ой ичида ФИФАда юз берган воқеалар хусусида қандай фикр билдира оласиз? - Барчаси ўта аянчли, аммо яшашда давом этиш лозим. «Соя» бутун ФИФАни қамраб олишига йўл қўймаслик зарур. Бунда энг муҳими - рост ва адолатли гапириш. Ахир ташкилотда 400 нафардан кўп ходим ўз ишини яхши бажаряпти. Футбол ўлгани йўқ, ўйинлар ва турнирлар ҳамон давом этяпти. Умуман, рўй берган ҳодисаларга ФИФА жавобгар эмас. Мисол учун, бошқа спорт турларида ҳаммаси бундан ҳам ёмонроқ. Фақат, ФИФАдан фарқли ўлароқ, уларни микроскоп орқали кузатишмайди. Ҳамманинг оғзида бир гап: «ФИФАда можаро, ФИФАда жанжал». Лекин мен бу масалада бошқача фикрдаман. Айтайлик, енгил атлетика ёки теннисга қаранг - допинг машмашалари, яна нимадир... Ишончим комил, айрим спорт турларида футболдагидан ёмонроқ ишлар бўлади... - Йозеф Блаттер фахрий президент бўлиши мумкинми? Унга ачинмаяпсизми? - Тан олайлик, ушбу инсон футбол учун кўп хизмат қилди. Мен уни яхши ёки ёмон, демайман. Лекин факт шуки, 1998 йили президентлик лавозимини эгаллаганидан буён кўплаб яхши ишларни амалга оширди. Хуллас, Блаттернинг хизматларини унутиб юбориш адолатдан эмас. Шахсан мен унинг ўзига ҳам, ишларига ҳам ҳурмат билан ёндашаман. Муҳим жиҳати шуки, ҳаёт бир жойда тўхтаб қолмайди ва энди ушбу саҳифани ёпиш керак. - Агар президент лавозимини эгалласангиз, Блаттер билан маслаҳатлашасизми? - Биз 1998 йилдан буён танишмиз. Лекин унинг қонунга доир муаммолари қандай ҳал этилиши ҳали номаълум. Эҳтимол, менда Блаттер билан гаплашиб кўриш имконияти бўлмас... Аммо қайтараман, қандайдир хатога йўл қўйган инсонни бутунлай ҳисобдан чиқариб қўйиш ярамайди. Ўйлайманки, Йозеф билан дўстона чақчақлашиш имконияти туғилади. Ҳар қандай ҳолатда ҳам, уни ҳурмат қилишда давом этаман. Зеро, Блаттер Осиё футболи учун кўп ишларни бажарган. - Қизиқ, шахсан сиз Блаттерга ФИФА фахрий президенти лавозимини берармидингиз? - Олдиндан аниқ гапиролмайман. Ахир бу биргина менга боғлиқ масала эмас-ку. - Хўш, бошқа номзодлар билан келишишга тайёрмисиз? Дейлик, Жанни Инфантинонинг бош котиб бўлиши вариантига қандай қарайсиз? - Европаликлар билан муносабатим яхши ва самимий. Мабодо улар келишишни хоҳласалар, нега «Йўқ», дейишим керак? Ҳеч нарсага онт ичмаслик лозим. Ташкилот манфаати йўлида барча шартларга тайёрмиз. Дейлик, мен охирги бир неча йилда Жанни билан бирга ишладим. Лекин ҳозирча ўртамизда ҳеч қандай келишув ёки битим йўқ. Кўрайликчи, яқин кунларда нима бўларкин? - Аввалроқ ФИФА президентлиги учун курашда Мишель Платинини қўллаб-қувватлагандингиз. Ундан яхши раҳбар чиқармиди? - Мишелнинг иши тажрибаси барчасини айтиб турибди. Мен уни дўст ва ҳамкасб сифатида ҳурмат қиламан. Ишончим комил, Платини ФИФА президенти мажбуриятларини муносиб бажаришга қодир эди. Умуман, ҳамма унинг ажойиб футболчи ва устамон маъмур сифатида яхши биладики, ортиқча гапиришимга ҳожат йўқ. - Шаҳзода Али сизни Африка футбол конфедерацияси билан тил бириктирганликда айблади. У бунинг учун узр сўраши керакми? - Шаҳзода Али бу масалада шахсий фикрига эга. Лекин барчамиз ўзимизни ақлли инсонлардек тутишимиз керак. ФИФА президенти курсисига ўтиришни хоҳласанг, аввало, жамоатчиликка доно эканлигингни исботла, тўғри сўзларни топиб гапир. Бинобарин, ҳар қандай конфедерация муайян номзодни қўллаб-қувватлаши хусусида баёнот бериши мумкин. Мен унинг сўзларига қўшилмайман: буни ўз жавобимда ҳурмат ва мулойимлик билан тушунтирдим. - Сизни яна демократ-намойишчиларни жазолаш ишларида ҳам айблашмоқда... - Буниси тоза сиёсий савол ва футболга боғлиқ эмас. Қолаверса, бундай айбловни тасдиқловчи ҳеч қандай факт ҳам йўқ. Айримлар мендан турли мақсадларда фойдаланишади. Аммо футболни тинч қўйиш керак. - Хўш, Баҳрайнда футболчилар ҳеч қачон қийноқ ёки шафқатсиз муносабатга дуч келишмаганини тасдиқлай оласизми? - Футбол раҳбари сифатида ишонтириб айтаман: бунақаси бўлмаган. Бу масалада 100 эмас, ҳаттоки, миллион фоиз ишонч билан гапираман. Футбол раҳбарияти ўйинчиларга нисбатан спорт доирасидан ташқарида ҳеч қандай чора кўрган эмас. Баҳрайнда қонун бор: унга асосан, сиёсан ва дин спорт ишларига аралашмайди. Бу аниқ-тиниқ ёзиб қўйилган, қонунларга эса ҳамма амал қилади. - Сиз 2011 йилнинг 10 апрелида намойишларда иштирок этган футболчиларни аниқлаштирган қўмита аъзоси бўлгансиз... - Қайтараман, сиёсий саволларга жавоб бергим йўқ. Боз устига, бундай қўмита ҳеч қачон тузилмаган, йиғилмаган. Бас шундай экан, қандайдир қарорлар қабул қилган ҳам эмас. Баҳрайнда бунақаси қонунга зид. Футболни оз-мос тушунадиган баҳрайнлик ҳар қандай инсон ҳеч қачон бундай ишлар билан шуғулланмаганимизни тасдиқлаши мумкин. - Сизни «МЮ» мухлиси, деб ҳисоблаш мумкинми? - Шубҳасиз. Ахир 1985-1986 йиллардан буён «қизил иблислар»га бефарқ эмасман. - Клубнинг қайси футболчиларига меҳрингиз баланд эди? - Аввало, Райян Гиггзни зикр этаман. У бутун фаолиятини битта клубга бағишлади ва доимо юқори савиясини намойиш этди. Шунингдек, клуб академиясидан чиқиб, фаолиятларини шу жамоада тугатишган Гари Невилл ва Пол Скоулз ҳам ҳурматга лойиқ. - «МЮ»нинг айни пайтдаги ўйинлари зериктирмаяптими? - Ҳа, зерикарли. Ўйин услуби ёпиқ ва бундай ҳолатда томоша қизиқ бўлмайди. Лекин клуб дейлик, «Ливерпул»ни ютди - бу яхши. Яна «МЮ»нинг ўтиш даврида эканлигини унутмаслик лозим. Қолаверса, рақобатчилар ҳам жуда кўп пул сарфлашяпти. - Агар президентликка сайлансангиз, сэр Алекс Фергюсонга ўхшаш мутахассисларни ФИФАда ишлашга жалб этасизми? - Сэр Алекс УЕФА учун кўп иш қилди. Умуман, бундай тажрибали инсонлар доимо яхши маслаҳат беришлари, наф келтиришлари мумкин. - Хўш, Ричард Скадэмор ва Алекс Фергюсон маслаҳатчи бўла оладиларми? - Бунга шубҳа йўқ. Уларда тажриба бор, шахсий хусусиятлари етарли, ҳурматлари ҳам жойида. Лекин қайтараман, ишни қойиллатадиган бошқа номзодлар ҳам йўқ эмас. - Англия футболига хайрихоҳ бўласизми? ЖЧ қачондир яна туманли ўлкага қайтадими? - Англия доимо менга яқин. Бунга сабаблар етарли. Биринчидан, футболга меҳрим тушганидан буён мамлакат чемпионати ўйинларини кузатиб келаман. Иккинчидан, Англия ҳайратланарли футбол тарихига эга. Хуллас, агар мамлакат жаҳон чемпионатига мезбонлик қилса, буни фақат қўллайман. Чунончи, Англия бунинг учун барчасига эга: мухлислар, стадионлар, инфратузилма, ташкилотчилик. Дейлик, жаҳон футболидаги энг кучли ва муваффақиятли лига Англияда. Лекин мезбонлик масаласи бўйича якуний қарорни фақат ижрочи қўмита эмас, балки Конгресс қабул қилади. Демак, ишончни қайтариш вақти келди. Бунинг учун нимадир қилишим мумкин бўлса, тайёрман. Манба: Football.ua, А. АҲМЕДОВ тайёрлади - деб хабар бермоқда Stadion.uz нашри.


Ливаннинг қора доғи. Сабра ва Шатиладаги қирғинга 38 йил бўлди - Daryo\n23:11, 16.09.2020 68670\n1975 йилдан 1990 йилгача фуқаролик уруши гирдобида қолган Ливанда энг қўрқинчли фожиани фаластинлик қочқинлар бошдан кечирди. Ливаннинг радикал фалангистлари 1982 йил 16–17 сентябрда фаластинлик қочқинлар яшовчи Сабра ва Шатила лагерларида қирғин уюштирди. «Дарё» сана муносабати билан ушбу фожиа ҳақида ҳикоя қилади.\nКўпгина Фаластин ташкилотлари ушбу фуқаролар урушида фаол иштирок этди, уларнинг аксарияти турли хил партиялар ва гуруҳларни бирлаштирган, асосан мусулмонлардан иборат ҳукуматга қарши «Миллий-ватанпарварлик кучлари» коалицияси тарафида турди. Ушбу гуруҳларнинг ўзаро қарама-қаршилиги натижасида бир неча марта тинч аҳолини қирғин қилиш ҳолатлари юз берди ва натижада минглаб одамлар ҳалок бўлди. Шундай қилиб, 1976 йил 18 январда ўнг қанот христиан-фалангистлар Карантинага бостириб кирди (Фаластинни озод қилиш ташкилоти томонидан назорат қилинадиган Байрутнинг мусулмонлар маҳалласи), мингдан ортиқ одам, шу жумладан, тинч аҳоли қирғин қурбонига айланди.\nФОТ жангарилари ҳам, ўз навбатида, орадан икки кун ўтиб – 1976 йилнинг 20 январида христианларнинг Дамур шаҳрини эгаллаб олди, ҳужум ва ундан кейин содир бўлган қирғинларда жами 584 киши ҳалок бўлди. Ўша йилнинг август ойида узоқ давом этган қамалдан сўнг бирлашган ўнг қанот христиан кучлари Фаластиннинг христиан шарқий Байрутидаги асосий ҳарбий базаси бўлган Тел ал-Затаар қочоқлар лагерини эгаллаб олди. Турли тахминларга кўра, у ерда 1 500 дан 3 000 гача фаластинлик ҳалок бўлди.\nЛиванда фуқаролик уруши\nФОТнинг мавжудлиги 1970 йилларнинг охирида Ливанда барқарорликни бузувчи кучли омилга айланди. Жанубий Ливан қуролланган ФОТ қуролли кучлари томонидан назорат қилиниб, қочқинлар лагерлари жангариларнинг машғулот базасига айлантирилди. Бир неча йиллар давомида Ливан жанубидаги базалардан Исроилга қарши ўқ отиш ва террористик ҳужумлар уюштирилди. Исроил бунга ҳаво ҳужумлари ва қуруқликдаги чекланган операциялар билан жавоб қайтарди.\n1982 йил 1 сентябрда Байрут ҳудудидаги шиддатли жанглардан сўнг Фаластинни озод қилиш ташкилоти қуролли кучлари Исроил билан келишув доирасида халқаро кучлар назорати остида Ливанни тарк этишди. Исроил бунга жавобан Фаластин ва мусулмонлар яшайдиган ғарбий Байрутга қўшин юбормасликка ваъда берди. Қўшма Штатлар Ливанда қолган фаластинлик тинч аҳолининг хавфсизлигига кафолат берди. 15 сентябрда салкам бир ой олдин Ливан президенти этиб сайланган насроний Башир Гемаел ўлдирилганидан сўнг Исроил қўшинлари аввалги келишувларга зид равишда ғарбий Байрутга кириб келди. Ливанлик христианлар Гемаелнинг ўлимида фаластинликларни айбдор деб ҳисоблади.\nСабра ва Шатила лагерлари\nСабра ва Шатила лагерлари 1947–1949 йилларда Араб-Исроил уруши натижасида Фаластин араб аҳолисининг аксарияти ўз уйларини тарк этганларидан кейин ташкил этилган. Урушдан кейин Исроил қочқинларнинг ерлари ва уйларини реквизиция қилди ва уларнинг Исроилга қайтишини тақиқлади. Ливан ҳукумати эса қочқинларга фуқаролик беришни рад этди, уларнинг ижтимоий-иқтисодий шароитлари жуда паст эди.\n1970 йилда Иорданияда «давлат ичида давлат» тузишга уринишдан сўнг Фаластинни озод қилиш ташкилотининг жангчилари Иорданиядан қувиб чиқарилиб, Ливанга кўчиб ўтди. Уларнинг қароргоҳлари қочқинлар лагерлари, жумладан, Сабра ва Шатила эди. Ливанда Фаластин жангариларининг пайдо бўлиши ушбу мамлакатнинг конфессионал ва этник таркибини беқарорлаштирди ва узоқ вақт давом этган фуқаролар урушининг бошланишида муҳим рол ўйнади.\nБир қатор манбаларга кўра, Сабра ва Шатила лагерлари халқаро терроризм учун асосий ўқув марказлари бўлиб хизмат қилган. Бутун дунёда таниқли террорчиларнинг аксарияти (Италиянинг Қизил бригадаси, Германиянинг Қизил Армия Фракцияси, Баск ETA’си, Илйич Рамирез Санчес, Абу Нидал, Ироқ, Ливия, Яман, Миср, Жазоирдан келган террорчилар) бу ерда Фаластинни озод қилиш ташкилоти мутахассислари томонидан самолётларни олиб қочиш, пластик портловчи воситалардан фойдаланиш бўйича ўқитилган. ФОТ жангарилари томонидан асирга олинган кўплаб ливанликлар бу лагерлардан тирик чиқмади.)\nФалангистлар миллатчи Ливан христиан партияси «Катаиб» аъзолари эди. Партия 1936 йилда Пер Гемаел томонидан ташкил этилди. Партия ғарбпараст йўналишга риоя қилган ҳолда мамлакат сиёсатида муҳим рол ўйнади. Фалангистлар 1975 йил 13 апрелда фаластинлик жангарилар томонидан ўзларининг етакчиси Пер Гемаелнинг ҳаётига қилинган таҳдидга жавобан фаластинликлар ўтирган автобусга ўқ узди. Ушбу воқеа Ливанда кўп йиллик фуқаролар урушини келтириб чиқарди.\nЛиванда фуқаролар уруши бошлангач Исроил томони фалангистлар билан яқин алоқалар ўрнатди ва уларни қурол-яроғ, кийим-кечак ва бошқа материаллар билан таъминлади. 1982 йилда фалангистлар Исроилнинг Ливанга бостириб киришини қаттиқ қўллаб-қувватлади. Фалангистлар партияси раҳбари шайх Пер Гемаел Исроил телевидениесига берган интервьюсида ундан фалангистлар нега жанговар ҳаракатларда иштирок этмасликларини сўрашганда улар араб дунёсида бегона бўлишни истамасликларини айтди.\nЛиван етакчиси Этен Сакер бошчилигидаги «Кедрлар қўриқчилари» миллатчи ташкилоти очиқдан очиқ исроилликларнинг тарафини олди. Мамлакат жанубига ҳужумлар пайтида Исроил қўшинлари христиан ва мусулмон (асосан шиалар) аҳоли томонидан илиқ кутиб олинди, улар Фаластин ташкилотларининг доимий ўзбошимчаликларидан чарчаган эди. Кахан комиссиясининг маълумотларига кўра, Исроил Бош штаби бошлиғи Эйтан фалангистларга жангларда қатнашишдан тийилишни буюрган, чунки у тинч аҳолининг қасос олишидан қўрққан.\nФалангистлар раҳбарияти фаластинлик қочқинлар Ливандаги насронийларнинг мавқейига (сиёсий ва демографик нуқтаи назардан) хавф туғдиради деб ҳисоблар эди ва шу сабаб уларни мамлакатдан чиқариб юборишни, шу жумладан, зўравонлик ишлатишни қўллаб-қувватлади. Исроил Ливанга бостириб кирганидан сўнг фалангистлар «Ketaib Lubnaniyeh» ёзуви ва садр тасвири туширилган эмблемаси бўлган Исроил ҳарбий кийимларини кийди (Report of the Commission of Inquiry into the events at the refugee camps in Beirut, 8 February 1983).\nСабра ва Шатилада ФОТ жангарилари борлиги ҳақидаги фикрлар\nФаластинни озод қилиш ташкилотининг билдиришича, жангарилари келишувга биноан қирғиндан икки ҳафта олдин Байрутни бутунлай тарк этди. Бироқ лагерларни ўраб олиш жараёнида Исроил кучларининг ўққа тутилиши ва кўплаб кўрсатмалар шуни кўрсатадики, операция куни лагерларда Фаластин ва Ливан мусулмонлари томонидан бир қатор қуролланган одамлар бўлган эди.\nУларнинг сони бироз мунозарали масаладир. Хусусан, Гемаел ўлдирилгандан сўнг Ариэл Шарон Фаластинни озод қилиш ташкилоти ғарбий Байрутда 2-3 минг жангарини қолдирганини айтади. Сабра ва Шатилада ФОТ жангарилари, шунингдек, камуфляж қилинган ерости истеҳкомлари борлиги ҳақидаги маълумотни ФОТ иттифоқчиси ушбу лагерларга бир неча бор ташриф буюрган таниқли халқаро террорчи Илйич Рамирес Санчес ҳам тасдиқлайди.\nЖурналист Дональд Нефф Сабра ва Шатиладаги Фаластинни озод қилиш жангариларининг айбловлари Исроил томонининг уйдирмаси деб ҳисоблайди. Фаластинлик гувоҳлар ва баъзи журналистларнинг сўзларига кўра, фаластинликлар ва ливанликларнинг кам сонли қуролланган гуруҳи лагерларни ҳимоя қилишга уринди.\n15 сентябрь куни соат 6:00 да Исроил армияси ғарбий Байрутга кириб келди. Каханнинг ҳисоботларига кўра, дастлаб қуролли қаршилик кўрсатилмаган, бироқ бир неча соатдан кейин шаҳарда қуролланган жангарилар ҳаракати бошланди. Натижада, уч аскар ҳалок бўлди ва 100 дан ортиқ киши яраланди. Сабра ва Шатила кварталларини ўраб олиш ва тўсиш жараёнида Шатиланинг шарқий қисмида кучли отишма бошланди. Бир Исроил аскари ҳалок бўлди ва 20 киши яраланди.\nКахан комиссияси келтирган армия йўқотишлари ҳақидаги фактлар баъзи журналистлар томонидан рад этилди. 16 сентябрь куни соат 18:00 да режага мувофиқ фалангистлар отрядлари, жами 200 га яқин киши, Сабра ва Шатила туманларига «ФОТ террорчиларидан тозалаш» мақсадида кириб келди. Морриснинг сўзларига кўра, фалангистлар ва лагер аҳолиси ўртасидаги тўқнашув фалангистлар лагерга киргандан сўнг дарҳол кечки соат олтиларда тўхтади. Фалангистлар кучлари кичик бўлинмаларга бўлиниб, уйма-уй юриб, аҳолини аёвсиз қириб ташлади. Қирғин деярли 30 соат тўхтовсиз давом этди.\nКўп ўтмай лагерда тинч аҳоли қирғин қилгани ҳақида хабарлар пайдо бўлди. Қирғиннинг иккинчи кунида фалангистлар лагерлар ичида жойлашган Акка касалхонасига бостириб кирди, улар у ерда беморларни ўлдирди, иккита ҳамширани зўрлашди ва ўлдиришди. Кейин лагер аҳолиси яқин атрофдаги стадионга олиб кетилди. Фаластинликларнинг гувоҳлик беришларига кўра, бу ерга келингач эркакларга ерда судралиши буюрилган ва тез судралиб юрганлар шу ердаёқ ўлдирилган, чунки бу уларнинг жангари эканликларини англатиши мумкин эди.\n17 сентябрь куни икки Исроил журналисти Ицхак Шамир ва Шарондаги тинч аҳолининг оммавий равишда ўлдирилгани тўғрисида изоҳ талаб қилишди, аммо улар бунга жавоб ололмади. Фалангистлар Сабра ва Шатилада 18 сентябрь куни эрталаб соат саккизга қадар бўлди. Худди шу куни эрталаб соат тўққизда лагерда бўлган Исроил ва хорижлик журналистлар бу ерда юзлаб жасадларни топди. Яна номаълум миқдордаги жасад фалангистлар томонидан бульдозерлар ёрдамида лагерларнинг жанубий қисмидаги харобалардаги ариқларга кўмиб юборилди.\n16 сентябрь куни тушдан кейин оқ байроқ тутган беш оқсоқол лагердан чиқиб кетди, улар исроилликлардан лагерларни артиллерия билан ўққа тутишни тўхтатишни сўрамоқчи эди. Аммо тўрт элчи Исроил армиясининг текширув пунктида ўлдирилди.\nLe Monde нашридан Пер Пен шундай деб ёзади: «Фаластинликларнинг кўрсатмаларига кўра, Исроил аскарлари лагерларнинг яқин атрофи ва ичкарисида ҳибсга олиш, қароқчилик, калтаклаш ва қатл этиш ишларида қатнашди. Худди шу гувоҳликларга кўра, кейинчалик исроилликлар томонидан ҳибсга олинган эркаклар, болалар ва ўспиринларнинг баъзилари ўлдирилди».\nLang Folk (Дания) газетаси мухбири Клаус Ларсен ҳам Исроил армиясининг қуйи сафлари фалангистлар билан лагерда бўлганини ёзди. Далил сифатида у нафақат тирик қолган фаластинлик гувоҳларнинг кўрсатмаларини, балки улар топширган ашёвий далилларни ҳам келтирди.\nҚирғин тафсилотлари маълум бўлгандан сўнг Исроил мухолифатчилари воқеа учун Исроилнинг жавобгарлиги даражасини текширишни талаб қилди. 24 сентябрда Тель-Авивда намойиш ўтказилди, намойишчилар Бош вазир Бегин ва мудофаа вазири А. Шароннинг истеъфосини ва суд комиссиясини тайинлашни талаб қилди. Бу Исроил тарихидаги энг оммавий норозиликлардан бири бўлиб, мамлакат аҳолисининг деярли 10 фоизини қамраб олган.\nБегин ҳукумати аввал Исроил қирғин учун жавобгар эмаслигини айтди. Ҳукумат баёноти эълон қилинди, унда Исроилга қарши барча айбловлар туҳмат ва антисемитизм деб номланди. Исроил ичидаги норозилик кучайгани сабабли тергов мамлакат нуфузига зарар етказади деб ҳисоблаган кўплаб вазирларнинг қаршиликларига қарамай, бош вазир Менахем Бегин 1982 йил 29 сентябрда Исроил бош судьяси Йицак Кахан бошчилигида мустақил комиссия тузди. Комиссия ҳисоботида қирғин араблар томонидан арабларга қарши амалга оширилгани ва унда битта ҳам Исроил аскари ёки Исроилнинг тўғридан-тўғри иттифоқчиси (Ливан жанубидаги армия қисмлари назарда тутилган) қатнашмагани айтилди.\nШу билан бирга, комиссия мудофаа вазири Ариэл Шарон фалангист насронийлардан қасос олиш имкониятини ҳисобга олмаган ва ўз қуролли кучларига ҳудуд бўйлаб эркин ва назоратсиз ҳаракат қилиш имкониятини берган ҳолда бепарволик қилганини аниқлади. Шунингдек, комиссия Бош штаб бошлиғи Рафаэл Эйтан, Ҳарбий разведка бошлиғи Еҳошуа Саги (ишдан бўшатилган) ва «Моссад» директори Нахум Адмонининг ҳаракатларини қониқарсиз деб топди. Комиссиянинг ҳисоботидан сўнг Вазирлар маҳкамаси Шароннинг мудофаа вазири лавозимидан истеъфога чиқишига овоз берди. Кахан комиссиясининг ҳисоботи АҚШ ва ғарбий Европада демократияда ўзини танқид қилишнинг муҳим намунаси сифатида баҳоланди.\nБМТ Хавфсизлик Кенгаши қирғинни қоралади. БМТ Бош ассамблеясида қабул қилинган резолюция Сабра ва Шатиладаги қатлиомни геноцид акти сифатида баҳолайди. АҚШ президенти Роналд Рейган ушбу ҳужумдан даҳшатга тушганини айтди. Халқаро ҳамжамият Исроилни тинч аҳолини қирғин қилишда айблади. Ушбу фикрга кўра, маҳаллий Исроил қўмондонлари ва юқори ҳарбий қўмондонликнинг ҳаракатсизлиги қирғиннинг рўй беришига имкон берди. Бир қатор манбаларга кўра, Сабра ва Шатиладаги қирғинларга айнан Исроил аралашгани учун жуда катта эътибор берилди. Ушбу фикр, хусусан, ўтиш даврида иқтисодиёт институти олимлари томонидан билдирилди.\n23:55, 08.07.2021 176347\n08:07, 20.07.2021 109752\n10:10, 20.07.2021 61757\n19:56 Бугун 1367\n19:40 Бугун 4401\n19:25 Бугун 2186\n19:10 Бугун 3581\n15:57, 04.08.2021 112655\n22:22, 03.08.2021 75040\n17:22, 03.08.2021 74183


Юнусободда метро курилишида халок булганларга оид жиноят иши март ойида тугатилгани маълум булди – КУН УЗ\nГлавная / Жамият / Юнусободда метро курилишида халок булганларга оид жиноят иши март ойида тугатилгани маълум булди\n24.12.2020\tЖамият Comments Off on Юнусободда метро курилишида халок булганларга оид жиноят иши март ойида тугатилгани маълум булди 53 Показы\nПрокуратуранинг тасдиклашича, 6 кишининг халок булишига техника хавфсизлиги коидалари бузилгани ва курилиш ишлари сифатсиз бажарилгани сабаб булган. Бунга жавобгар сифатида турт киши курсатилган булиб, бир неча омиллар туфайли жиноят иши айблилик хакидаги масалани хал килмай туриб тугатилган.\n2019 йил декабрида Тошкент метросининг Юнусобод линияси курилишида халокат руй бериб, тупрок босиб колиши окибатида 6 киши халок булган эди. Фожиа руй берганига бир йил тулган кун – 2020 йил 18 декабрида Kun.uz халокатга оид жиноят иши буйича жамоатчиликка маълумот берилмагани хакида макола эълон килганди.\nМаълум булишича, халокат айбдорларига жазо тайинланмаган.\nKun.uz Бош прокуратурадан олган маълумотга кура, ушбу жиноят иши 2020 йил 18 март куни, айблилик масаласини хал килмасдан туриб тугатилган.\nДастлабки терговни Тошкент шахар прокуратураси утказган булиб, холатга аниклик киритиш максадида курилиш-техник суд экспертизаси тайинланган.\nЭкспертиза хулосасига кура, ерости метро бекатининг туннели унг томонидаги темир-бетон конструкцияси кулаб тушишига сабаб – туннелни очик усулда кавлашда техника хавфсизлиги коидалари бузилган ва курилиш ишлари сифатсиз бажарилган.\nБу эса куйидаги масъул шахсларнинг жараённи етарлича назорат килмагани окибати деб топилган:\n«Куприк курилиш инвест» УК 67 ракамли курилиш отряди бошлиги уринбосари Отабек Алимов;\nотряднинг курилиш буйича устаси Салохиддин Ашуров;\n«Тошкент метрополитени» УКнинг «Тошкент метрополитени линияларини куриш дирекцияси» иш юритиш булимининг курилиш-монтаж ишлари буйича бош инспектори Баходир Мухамадрахимов.\nМаълум килинишича, ушбу шахслар прокуратурага мурожаат килиб, аникланган коидабузарликлар эхтиётсизлик окибатида содир этилганини инобатга олишни ва узларига нисбатан кузгатилган жиноят ишини айблилик тугрисидаги масалани хал килмай туриб тугатишни сураган.\nКайд этиш лозим, жиноят иши ЖКнинг 257-моддаси 2-кисми «а» банди (Техника хавфсизлиги, саноат санитарияси ёки мехнатни мухофаза килишнинг бошка коидаларини шу коидаларга риоя этилиши учун масъул булган шахс томонидан бузилиши одам улимига сабаб булса) ва 258-моддаси 2-кисми «а» банди (Тог-кон, курилиш ёки портлатиш ишлари хавфсизлиги коидаларини бузиш одам улимига сабаб булса) билан кузгатилган эди.\nУшбу иккала бандда назарда тутилган жиноятлар «ижтимоий хавфи катта булмаган» ва «унча огир булмаган» жиноятлар турига киради.\nТаъкидланишича, Мехнат вазирлигининг махсус тузилган комиссияси «халокатда вафот этганларнинг оила аъзоларига етказилган зарарни иш берувчи коплагани» тугрисида хулоса берган.\n«Узбекистон темир йуллари» АЖ бошкаруви эса ушбу турт нафар ходимга ижобий тавсифнома такдим этган.\nМархумларнинг оила аъзолари эътироз билдирмагани айтилади.\nШуларни хисобга олган холда, Тошкент шахар прокуратураси 2020 йил 18 март куни Жиноят кодексининг 84-моддаси 5-кисм 2-бандига асосан жиноят ишини тугатган.\nМаълумот учун, ушбу бандга асосан, ижтимоий хавфи катта булмаган ёки унча огир булмаган жиноятни биринчи марта содир этган шахс айбини буйнига олса, чин кунгилдан пушаймон булса, жиноятнинг очилишига фаол ёрдам берса ва зарарни бартараф килса, жиноят иши унинг айблилиги хакидаги масалани хал килмай туриб тугатилиши мумкин.\nПред. ХМК вице-президенти — Узбекистон иктисодиётини тоза энергияга утказиш хакида\nСледующая Хоразмда вилоят хокими уринбосарининг укасига тегишли компания тендерда 20 млрд сумлик давлат буюртмасини ютган


UFC 268: қонли турнирда кимлар ғалаба қозонди? | Qalampir.uz\nUFC 268: қонли турнирда кимлар ғалаба қозонди?\nСпорт\t07 Ноябрь 14:54 10407\nБугун, 7 ноябрь куни Нью-Йорк шаҳридаги (АҚШ) “Madison Square Garden” аренасида UFC 268 мусобақаси бўлиб ўтди. Асосий кардни енгил вазн тоифасида собиқ вактинчалик чемпион Жастин Гэтжи ва Bellator собиқ чемпиони Майкл Чендлер ўртасидаги қарама-қаршилик бошлаб берди.\nҚизиқарли кечган жангнинг иккинчи раундида Чендлер кучли аперкот зарбасидан сўнг, мувозанатни йўқотди. Аммо, спортчи жангни давом эттиришга муваффақ бўлди.\nБеллашув сўнггида ҳакамлар бир овоздан Гэтжининг ғалабасини қайд этишди. Ушбу қонли тўқнашув кечанинг энг яхши жангги сифатида эътироф этилди.\n“Main event” жанги P4P (вазн тоифасидан қатъи назар) етакчиси Камару Усман ва ярим енгил вазн тоифасининг биринчи рақамли спортчиси бўлиш учун даъвогар Колби Ковингтон ўртасида кечди.\nЧемпионлик баҳси тўлиқ 5 раунд давом этди ва якунда ҳакамлар бир овоздан Камару фойдасига қарор чиқарди: 48-47, 48-47, 49-46.\nБу реванш жанги эди: 2019 йил декабрь ойида Усман бешинчи раундда рақибини техник нокаут эвазига мағлуб этганди.\nТурнирнинг яна бир асосий жанги Френки Эдгар ва Марлон Вера ўртасида бўлиб ўтди. Биринчи раунддан сўнг устунлик Эдгар томонида эди. Иккинчи раундда Эдгар сезиларли даражада секинлашди ва Вера жангни тенглаштирди. Учинчи раундда Вера янада тажовузкорлик билан олдинга силжишни бошлади ва “high-kick” зарбасини йўллашга муваффақ бўлди, шундан сўнг Эдгар октагонга қулади ва ҳакам дарҳол жангни тўхтатди.\nРоуз Намаюнас ва Вейли Чан баҳси билан UFC 268 мусобақаси якунланди. Мазкур спортчилар ўртасидаги реванш жангги ҳам тўлиқ давом этди. Шу йилнинг апрель ойида Роуз Вейлини биринчи раунддаёқ нокаутга учратган ва аёллар ўртасидаги энг енгил вазн тоифаси чемпиони бўлган эди.\nБу сафарги жанг эса тўлиқ 5 раунд давом этди. Баҳс якунига кўра, ҳакамлар 47-48, 48-47, 49-46 ҳисобига ғалабани Намаюнасга беришди. Шу тариқа америкалик жангчи ўзига унвонни ўзида сақлаб қолди.\n03 Декабрь 15:41 42408\n03 Декабрь 20:24 37277\n04 Декабрь 11:13 25388


КЎПРИК – Казимов В.А. "Смысл жизни"\nКозим Носирович Тўлаганов Ўзбекистон Республикаси Бош вазирининг биринчи ўринбосари, Тошкент шаҳар ҳокими, Тошкент вилоят ҳокими лавозимларида ишлаган. Ҳозирда Ўзбекистон Қурилиш вазири ўринбосари.\nШаҳарнинг Қўйлиқ даҳаси томонига йўлим тушганида Шимолий темир йўл вокзали билан Қўйлиқни туташтирувчи автомобиль кўпригининг очилиш маросимини эслайман.\nВоҳид Охунович Козимов: «Бу кўприкнинг қурилишда, Москвадан рухсат олишга, режалаштиришга бир ярим йил, уни молиялаштириб қурилишига яна бир ярим йил, жами уч йил умрим кетган эди», – дегандилар. Маълум сабабларга кўра бу кўприк бузилганида мен қурувчи сифатида кўпчиликнинг кўнглидан нималар ўтганини ёлғиз ўзим биламан. Устознику, қўяверинг…\nНиҳоят, бу кўприк Президентимиз Шавкат Миромонович Мирзиёев ташаббуслари билан янада салобатли тарзда қайта тикланганида хурсанд бўлиб, устозимнинг руҳи олдида айбимизни ювгандек бўлдик. Бу кўприк одамларни бир бирига боғловчи, ҳамиша юрт машақатини, аҳоли оғирини енгил, узоғини яқин қилишга интилган заҳматкаш, оқил раҳбар, фидойи инсон умр кўпригининг тикланишидир. Бу кўприк Мустақиллигимиз пойдеворини қуришга ҳисса қўшган одамнинг келажакка ишонч кўпригидир, унинг ҳаёт\nТошкент шаҳар ҳокими К.Н. Тўлаганов В.О. Козимовни 70 ёш билан\nқутламоқда. Тошкент, 1997 йил.\nУстозимнинг самимий кулиб турган сиймоси мен каби шогирдлар қалбида барҳаёт. Эзгу ишлари билан улар ўзларига қалбимизда чинакам ҳайкал ўрнатиб кетдилар.\nШароф Рашидович Рашидов ташаббуслари билан қурилган, Президентимиз Шавкат Миромонович Мирзиёев томонидан тикланган «Халқлар Дўстлиги» майдонидаги уруш йиллари 14 нафар етимни боқиб олган темирчи Шомаҳмудовлар оиласи шарафига ўрнатилган ҳайкалнинг пойига ҳозирда тўшалаётган гуллардан пояндоз, уни қурдирган, Ватан ишқида, миллат дарди билан ёниб яшаган устозларимизга ҳам тўшалмоқда, анвойи гуллар ифори уларнинг руҳларини ҳам шод қилмоқда, яйратмоқда.\nЯхши инсонлар қадрланса, улар руҳи шод этилса шу юртдан барака, шодлик ҳамиша аримайди. Оқсоқолларимизнинг қўл очиб қилган дуолари, албатта, ижобат бўлади: юртимиз обод, халқимизнинг келажаги порлоқ бўлади. Мустақиллигимиз тамал тошини қўйган раҳбар устозларимизнинг охиратлари обод бўлсин!\nПросмотров Записи: 211


Андижон вилоятининг Пахтаобод тумани мактаблари ўқитувчилари ва ота-оналарга кўра, туман ҳокими мактабларда ҳар бир ўқувчига бир ҳафта давомида 3-5 килограммдан пахта топиб келиш ҳақида фармойиш берган. Уларнинг маълум қилишича, ўқувчилар уйма-уй юриб, йиғиб олинган ғўзапояда қолиб кетган пахтани териб олишга мажбур бўляпти. Аммо, туман ҳокимлиги расмийси ўқувчиларга бундай топшириқ берилганини инкор қилди.\nПахтаобод тумани вилоятда пахта топшириш режасини биринчилардан бўлиб бажарган, лекин шунга қарамасдан, мактаб директорлари ўқувчиларга 3-5 килограммдан пахта топиб келишни буюрган.\nЎқувчилар ҳеч қаердан пахта тополмай, одамлар уйларидаги даладан йиғиб олинган ғўзапояларда қолган пахтани териб келишга мажбур бўлмоқда.\nБу ҳақда Озодликка арз қилган, фарзанди Уйғур қишлоғидаги 10-умумтаълим мактабида ўқийдиган онанинг айтишича, ҳар бир ўқувчига норма қўйилган:\n“Пахта режаси бажарилганидан кейин, ғўзапояни териб олишга рухсат берилди. Одамлар ғўзапояни йиғиб келиб, уни яхшилаб қуриши учун деворларига тикка қилиб териб қўйишган. Иккинчи синфда ўқийдиган ўғлимнинг айтишича, уларга беш килодан пахта топиб келиш буюрилган. Ўғлим синфдошлари билан дарсдан кейин уйма-уй юриб, одамлар йиғиб келган ғўзапояларда қолган бир-икки дона пахтани териб юрибди”, деди оналардан бири.\nИсми сир қолишини сўраган ўқитувчилардан бирининг айтишича, мактаб ўқувчиларининг қўшимча пахта топиб келиши ҳақида туман ҳокими буйруқ берган:\n“Туманимиз режаси тўлди, лекин вилоят ҳали тўлмабди. Шунинг учун туман ҳокими вилоятга қарашиб юборайлик, деб мактаблар директорига шундай буйруқ берибди. Мен 1, 3, 4, 41-мактабларга ҳам шундай топшириқ берилганини эшитдим. Ўзим туман марказидаги 3-умумтаълим мактабида ишлайман. Биз ҳам ўқувчиларга 3 килодан пахта топиб келиш ҳақида топшириқ бердик”, деди ўқитувчилардан бири.\nЎзини Пахтаобод тумани ҳокими ёрдамчиси Омаджон деб таништирган мулозим, ўқувчиларнинг пахта топиб келиш ҳақида топшириқ берилгани хабарини инкор қилди:\n“Йўқ, бўлмаган гап бу. Ҳеч ким ўқувчиларни пахта топиб келишга жўнатмаган”, деди ҳоким ёрдамчиси.\nСтудентлар исингани ўт ёқиш учун ғўзапоя термоқда


Пешинга комиссия учун «обед»га у-бу нарса ташкил қилиши керак. Қани энди бирор ҳайдовчи палакат босиб тезликни оширса ёки «перегруз» қилса-ю, шофёр «Кечирасиз, акажон», деб техпаспортнинг ичига…\nОч қоринга овқат ҳақида ўйлаш ёқимли бўлганидек, Қобилвой ҳам шу ўйлар таъсирида ютиниб қўйди. Кейин эса диққат бўлиб, у ёқ-бу ёққа юрди, чекди, ҳатто йўлга орқасини ўгириб, ҳайдовчилар сезмайдиган бўлиб ҳам турди.\nНиҳоят, узоқдан машина қораси кўринди. Қобилвой қўлини соябон қилиб уловнинг маркасини аниқ кўрди-да, хотини ўғил туққандек, қувониб кетди: «Есть, «Запарожец». Машина яқинлашгач ҳуштак чалиб, таёғи билан йўл четини кўрсатди.\nНазоратчи кўп йиллик тажрибасидан яхши билади: кўримли машинадан фойда йўқ. Унақаларнинг ё ўзи катта бўлади ёки катталардан таниши бор. Агар билиб-билмай шулардан бирортасини тўхтатиб қўйса, куни бошлиқнинг хонасида ҳисоб бериш билан ўтади.\n— ОблГАИдан Қобил ГАИ, — назоратчи ҳайдовчига эҳтиром кўрсатди. — Ҳужжатларингиз!\nҒаладондан олиб берилган қоғозларни синчиклаб варақлаган назоратчи ўзи «ахтаргани»ни тополмади шекилли, хўмрайиб сўз қотди:\n— Қоидани буздингиз, ака, баённома тузамиз. Тезликни оширдингиз.\n— Э-э, бошлиқ, ахир, минг уринганда ҳам бу машина олтмишдан ошмайди-ю, — деди ҳайдовчи ҳайрон бўлиб.\n— Бошни қотирманг, барибир қоида бузгансиз. Ҳеч бўлмаса… Ҳа, дарвоқе, машинангиз эски «Запарожец» экан. Бунақаларнинг экологияни қанчалик заҳарлашини биласизми ўзи?\nҚобил ГАИ билимдонлик қилгани сайин, суҳбатдошининг шамани тезда илғамаслигию бефаросатлигидан сиқилиб борарди.\n«Ҳе, ўл-а, — деди ичида. — Одамни шунча гапиртиргандан кўра, киссага қўлни оборсанг бўлади-ку?! Нима қиласан, мени ҳам, ўзингни ҳам овора қилиб».\nШунда ҳайдовчи бармоқлари билан чўнтагидан ниманидир излаётганини кўриб, ичдан қувониб кетди. Аммо чўнтакдан кутгани эмас, рўмолча чиққанини кўргач, ҳафсаласи пир бўлди.\n«Йўқ, энди ростдан ҳам баённома тузишга тўғри келади», ўзича аҳд қилди назоратчи. Лоақал бошлиқларга ҳалол ходим эканини шу орқали кўрсатади…\n— Ўқиб, қўл қўйинг!\n— И-е, бошлиқ, саводдан ҳам бор экан-ку! Фамилиям Замбуров эмас, Зокиров!..\nҲайдовчининг пичинги уни сескантириб юборди. Шундай бўлса-да, вазиятдан чиқишга уриниб, қаршисидаги кишига дўқ аралаш сўз қотди:\n— Саводим билан нима ишингиз бор? Шошганда бўлади-да. Беринг, тузатай.\n— Э-э, яшанг! — баённомани қўлига оларкан «Запорожец» эгаси ўзини тўхтатолмай кулиб юборди. — Бир сўзнинг ичидаги ҳарфларни жойига қўёлмаяпсиз-у, кўчада тартибни қандай эплайсиз? Назоратчилик гувоҳномасини қандай олгансиз? Баённомани сиз менга эмас, мен сизга тўлдиришим керак экан. Ҳа, майли. Мана, айнан имзонгиз турибди. Шу ҳам етар. Бошлиғингиз олдида яхшигина далил бўлади. Сўрайлик-чи, саводсиз кишиларни масъул вазифага қўйиш тўғримикан?!\nСуҳбатдошининг сўзларини ҳазилга йўйиб турган Қобил ГАИ аҳвол жиддийлигини тушунди. Қоғозни қайтариб олиш учун аввалига сиёсат қилиб кўрди. Бўлмади. Илтимосга ўтди. Фойдаси йўқ. Охири ялинди.\n— Илтимос, акажон. Бошлиққа борманг! Бола-чақамнинг ризқи қийилади-я. Ўзи яқинда бир ҳўкизимни сотиб, ишга қайта тиклангандим. Илтимос…\nНиҳоят, узоқ музокаралардан сўнг томонлар келишиб олишди. Унга кўра, баённома қоғози ҳайдовчида турадиган, назоратчи эса бундан буён уни йўлда кўрса ҳам, кўрмаганга оладиган ва… имлони яхшилаб ўрганадиган бўлди.


SpaceX рекорд сонда сунъий йўлдошларни орбитага чиқариши кутилмоқда — Sof.uz\nSpaceX рекорд сонда сунъий йўлдошларни орбитага чиқариши кутилмоқда\n24.01 12:04 124 Жаҳон\nSpaceX компанияси Falcon 9 ракетаси парвозини 23 январдан 24 январга кўчирди. Парвоз вақтида орбитага рекорд сонда – бирваракайига 143 та, жумладан 133та тижорий ва ҳукумат ҳамда Starlink интернет тармоғининг 10та сунъий йўлдошини чиқариш кутилмоқда.\nПарвоз Флоридадаги космодромдан АҚШнинг Шарқий соҳили вақти бўйича соат 10да (Тошкент вақти билан соат 20да) амалга оширилиши кутилмоқда.\nБу Starlink лойиҳаси доирасида 2019 йил май ойидан бошлаб 17-марта орбитага сунъий йўлдошлар чиқарилиши бўлади. Ҳозирда лойиҳанинг орбитадаги сунъий йўлдошлари сони 1013тага етган. Навбатдаги сунъий йўлдошлар қутб орбитасига чиқарилади. 20 январда ҳам Falcon 9 ракетаси Starlink’нинг 60та сунъий йўлдошини ерга яқин орбитага чиқарганди.\nSpaceX сайёрамизнинг исталган бурчагидан интернетга уланиш имконини берувчи тармоқни яратиш учун келгусида орбитадаги сунъий йўлдошлари сонини 12 мингтагача кўпайтиришни режалаштирмоқда.\n4.03 13:32 5674\n5.03 09:21 4355\nКеча, 18:54 1533\nБугун, 09:20 997\n14:56 19 Ўзбекистон\n14:35 30 Жамият\nБугун, 14:12 42 Таҳлил\nБугун, 14:01 56 Жамият\nБугун, 13:16 238 Жамият\nБугун, 12:43 266 Жамият


12:53 26.08.2019 (Янгиланган 12:56 26.08.2019)\nТермизда бўлиб ўтган халқаро форумда оламшумул янгилик эълон қилинди. Бир неча минг йиллар давомида фақат тарихий китобларда номи тилга олинган – Окс Искандария шаҳри топилгани дунёга маълум қилинди.\nОкс Искандарияси, яъни Амударё бўйидаги Искандария шаҳри, Искандар Зулқарнайн томонидан асос солинган Юнон-Бақтрия давлатининг шарқий ҳимоя қалъаси ҳисобланган. Окс Искандариясининг гуллаб-яшнаган даври, эрамиздан олдинги III – II асрларга тўғри келади.\n2 минг йилдан ортиқ ушбу шаҳар қаерда жойлашганини ҳеч ким аниқ билмаган. Ўзбекистонлик археолог олим Эдвард Васильевич Ртвеладзе Окс Искандариясининг дастлабки нишоналарини 2007 йилда Термиз яқинидаги Кампиртепа қўрғонидан топган эди.\nНоёб мажмуа қалъа ва тузилишига кўра амфитеатрни эслатувчи, атрофини ўраб турувчи бинолардан иборат. Шаҳар нафақат минорали деворлар, балки чуқур хандақлар билан ҳам мустаҳкамланган. Олимларнинг ҳисоб-китобига кўра, қалъа гуллаб-яшнаган даврда бу ерда қарийб 900 нафар аҳоли истиқомат қилган. Иккинчи асрнинг ўрталарида Амударёнинг сатҳи кескин кўтарилгандан сўнг одамлар бу ерни тарк этган.\nSputnik Ўзбекистон фотожамланмасида шахсан Искандар Зулқарнайн асос солган шаҳар ҳозирда қандай кўринишга эгалигини томоша қилишингиз мумкин.\n25 август куни Ўзбекистон Термиздан 30 километр узоқликда жойлашган Кампиртепа шаҳарчасини Окс Искандарияси деб эълон қилди.\nОкс Искандарияс, яъни Амударё қирғоғидаги Искандар Зулқарнайн қалъасидир.\nКампиртепадаги археологик қазишмалар қирқ йилдан кўпроқ вақт давомида — 1978 йилдан бери давом этмоқда. Унга академик Эдвард Ртвеладзе бошчилик қилмоқда.\nУра ҳайқириқлари остида йўқотилган Искандария бутун дунёга тақдим этилди\nНоёб мажмуа қалъа ва тузилишига кўра амфитеатрни эслатувчи, атрофини ўраб турувчи бинолардан иборат.\nШаҳар нафақат минорали деворлар, балки чуқур хандақлар билан ҳам мустаҳкамланган.\nОлимларнинг ҳисоб-китобига кўра, қалъа гуллаб-яшнаган даврда бу ерда қарийб 900 нафар аҳоли истиқомат қилган.\nАввалига Ртвеладзе бу ҳудудда қадимий Пандаҳиён манзилгоҳи жойлашган, деб тахмин қилган, аммокўп изланишлардан сўнг ушбу жой бир неча минг йиллик порт-шаҳар — Окс Искандарияси эканлиги исботланган.\nҲисоб-китобларга кўра, қалъа гуллаб-яшнаган даврда бу ерда қарийб 900 нафар аҳоли истиқомат қилган.\nИккинчи асрнинг ўрталарида Амударёнинг сатҳи кескин кўтарилгандан сўнг одамлар бу ерни тарк этган.\nОчилиш маросимида сурхондарёлик бахши Искандар Зулқарнайн ҳақида достон куйлади.\nКонференция иштирокчилари Кампиртепадан ташқари Фаёзтепа ва Қоратепадаги будда ибодатхоналарига ташриф буюришди.\nБудда ғор ибодатхоналари мажмуаси Марказий Осиёдаги энг йириклардан ҳисобланади.\nХоналарда чироқ учун махсус қурилган токчалар мавжуд.\nТермиз Археология музейидаги будда ҳайкали.\nТермиз Археология музейида кўп минг йиллик тарихга эга дурдоналар сақланади.\nРоссия империясида зарб қилинган тангалар.\nҚадимий Бухоронинг қоғоз пуллари.\nКушон сулоласи даврига оид ҳайкал.


ТОШКЕНТ, 13 сен — Sputnik. Ўзбекистонда яна икки нафар коронавирусга чалинган фуқаро вафот этди. Уларнинг умумий сони 390 нафарга етди. Бу ҳақда Соғлиқни сақлаш вазирлиги хабар қилмоқда.\n“Шу билан бирга, Шайхонтоҳур туманида яшаган 82 ёшли П.Х. (эркак) ҳамда Олмазор туманида яшаган 48 ёшли С.Х. (эркак), жами 2 нафар коронавирусга чалинган бемор вафот этди”, - дейилган хабарда.\n13 сентябрь соат 17:00 ҳолатига кўра, Ўзбекистонда аниқланган коронавирус ҳолати 47 287 (+245) тага етган.\nЯнги касалланганларнинг 231 нафари Тошкент шаҳрида, 14 нафари эса Тошкент вилоятида фуқаролар орасида аниқланган.\nШу пайтга қадар 43 866 (+355) нафар коронавирус инфекциясига чалинган фуқаролар (93 фоиз) соғайган.\nҲозирда мамлакатда 3 031 нафар даволанмоқда.


Анталия дунё сайёҳларининг севимли маскани. Чунки... (фотосаёҳат) - Darakchi\nДУНЁ 31.01.2021, 02:50\nТеглар: Фото, Туркия, Анталия, фотосаёҳат, Аспендос\nАввал хабар қилганимиздек, Туркия маданият ва туризм вазирлиги томонидан ўзбекистонлик журналист ва блогерлар учун Истанбул, Анталия ва Каппадокия шаҳарларига «Пандемия шароитида туризм» лойиҳаси доирасида навбатдаги саёҳат уюштирилди. Бизнинг навбатдаги манзилимиз дунё сайёҳларининг севимли маскани — Анталия бўлди.\nНега энди сайёҳларнинг севимли маскани?\nУшбу саволнинг жавобини бу ерга ташриф буюрган ҳар бир инсон топади, шубҳасиз. Аввало, сиз Анталиянинг ўзгача эканини самолёт аэропортга қўна бошлаган илк дақиқалардаёқ ҳис қиласиз. Самолёт ойнасидан чексиз уммоннинг бир учи осмон билан туташган нуқтанинг гувоҳи бўласиз. Айни пайтда дунёнинг қатор мамлакатларида ҳукмронлик қилаётган совуқ ва қиш мавсумида, бехосдан баҳор ва яшиллик сизни қамраб олади: тиниқ осмон, илиқ ҳаво, нафис шабода ва, албатта мавжланиб турган Ўрта ер денгизи. Анталия ҳар бир ташриф буюрувчи одамни ана шундай жозибадор кўринишда кутиб олади.\nАйни қиш мавсумида Анталияда ҳарорат 10-18 даража орасида бўлиб турибди, маълум қилинишича, бу мавсумга хос об-ҳаво экан. Совуқ ҳарорат ва қор жуда кам ёки қисқа муддатли бўлиши мумкин. Анталиянинг субтропик иқлими бор, шунинг учун қиши илиқ, жуда ёмғирли, ёзи эса узоқ давом этувчи, иссиқ ва қуруқ. Ёзда ёғингарчилик камдан-кам учрайди, баъзида ёз умуман ёғинсиз ўтиши мумкин экан. Баҳор келиши билан ҳарорат кўтарилиб бориши натижасида бу масканга бутун дунёдан туристлар оқиб кела бошлайди. Яъни май ойида Анталияда туризм мавсуми бошланади. Ўрта ер денгизида эса сузиш мавсуми очиқ деб эълон қилинади. Хўш, дунёни ўзига чорлаб келаётган Анталия аслида қандай шаҳар ва унинг тарихи қанақа?\nАнталия қандай тарихга эга?\nАнталия Туркиянинг жанубидаги Ўрта ер денгизи соҳилидаги курорт ва порт шаҳар. Шаҳарнинг доимий аҳолиси 1 миллиондан сал кўпроқни ташкил қилади, ёзда эса фаол сайёҳлар оқими туфайли шаҳарда яшаётганлар сони 2 миллиондан ошиши мумкин. Шу ўринда айтиб ўтиш керакки, айни пайтда Анталияда қатъий карантин қоидаларига амал қилинаётганига гувоҳ бўлдик. Туризм нуқталари, марказий кўчалар ҳамда йирик савдо ва хизмат кўрсатиш объектларида ижтимоий масофа сақлаган ҳолда сифатли фаолият йўлга қўйилган. Шунингдек, туризм мавсуми ҳали очилмагани боис Анталиянинг сайёҳлар билан тўлиб-тошадиган марказий кўчаларида сокинлик ҳукмрон.\nАнталия ҳудуди шартли равишда эски ва янги шаҳарларга бўлинади. Расмий маъмурий бўлиниш 5 та туманга: Аксу, Душемеалти, Кепез, Коняалти, Муратпашага бўлинган.\nМаълум қилинишича, ҳозирги Анталияда одамлар тош ва бронза давридан бошлаб яшаб келишган. Тарихда ҳудуд Ликия ва Памфилия таркибига кирган. Милоддан аввалги 159 йилда Пергамон қироли Атталус II буйруғи билан Атталия шаҳрига асос солинади. Ҳозир Атталус II нинг ҳайкали шаҳар марказига ўрнатилган.\nШундан сўнг, Атталия узоқ вақт давомида Римга, кейин Византияга тегишли бўлган. Салжуқийлар экспанциясининг бошланиши билан минтақада Ислом дини ёйила бошлайди. 1207 йилда Салжуқийлар минтақани босиб олгач, Атталиянинг номини юнонча Адалия деб ўзгартирилади. 1423 йилда эса Адалия Усмонли турклари томонидан забт этилади ва шаҳар Анталия номини олади.\nҚисқа даврда ривожланган туризм\nМаълумотларга қараганда, ХХ аср охирида Туркиянинг туристик салоҳиятини жадал ривожлантириш фонида Анталия мамлакатнинг энг муҳим сайёҳлик марказига айланган. D400 автомагистрали уни бошқа курорт зоналари билан боғлайди ва 1998 йил қисқа вақт ичида аэропортда мамлакатдаги йўловчи ташиш бўйича учинчи ўринни эгаллади. Ҳозирги пайтга келиб эса Анталия Туркия номи билан параллел ишлатилади, дунёнинг энг номдор туризм марказларидан бирига айланди.\nАнталияга саёҳатни қаердан бошлаймиз?\nАлбатта, Анталияга саёҳатни соҳилда жойлашган меҳмонхонадан туриб, тонгда мавжланиб турган кўм-кўк денгизни томоша қилишдан бошлаймиз.\nДарҳақиқат, дунёга Анталия деган ном денгиз ва одамлари гавжум соҳилни эслатади.\nСиз ҳам эрта тонгда, ҳали қуёш нурлари ерга тушиб улгурмай, соҳилда туриб денгизни кузатар экансиз, денгиз усти бўйлаб ер ва осмонни туташтириб турган булутлар ва бутун Анталияга ранги уриб турган мовийлик гувоҳи бўласиз.\nБундай пайтда одам сокин денгиз мавжланишидан роҳатланиш ва тўйиб-тўйиб нафас олиш орқали ҳақиқий завқни ҳис этади. Ушбу кайфият Анталиянинг энг гўзал масканларига бўлган саёҳатларнинг бошланиши сифатида муҳрланиши мумкин. Биз эса юқори кайфиятда шаҳарнинг диққатга сазовор жойларини кашф этишда давом этамиз.\nДемак, бизни олдинда бир муддат тарихга қайтишга ундовчи қадимий Перги харобалари, асрларки ҳайбатини йўқотмаган маҳобатли "Аспендос" амфитеатри, орзулар оғушига чорловчи шаршаралар мажмуасидан тортиб, дунёда саноқли бўлган йирик аквариумга саёҳатлар кутмоқда.\nУ шунчаки шаҳар эмас... Ёхуд дунёни ўзига ром этган Истанбулнинг сири нимада? (фоторепортаж)\nИстанбулни кашф этиш қаердан бошланади? (фотосаёҳат)\nФарида Эгамбердиева, Туркия-Анталия\nКеча Анталия марказида 29 йил ичида биринчи марта қор ёғди. Бу ҳақда Hurriyet газетаси хабар берди, деб ёзмоқда РИА Новости.Маълумот учун, Туркиянинг шимоли-ғарбий қисмида 21...


«Ар-Намис» депутати «Дизель» форумини жиноий жавобгарликка тортишни талаб қилмоқда - ҚИРҒИЗИСТОН ЯНГИЛИКЛАРИ\n«Ар-Намис» депутати «Дизель» форумини жиноий жавобгарликка тортишни талаб қилмоқда\nТурсунбай Бакир уулу парламент йиғинида машҳур «Дизель» форумини миллатлараро низони қўзғаганликда айблаб, унга қарши жиноий иш очиш кераклигини айтди. Медиа-экспертлар депутат сўзларини сайтни ёпишга қилинган ҳаракат қатори баҳоласа, форум раҳбарияти Бакир уулу сўзларини шарҳлашдан бош тортди.\nБакир уулу сўзларига кўра, «Дизель» форумининг «Сиёсат ва жамият» қисмида қирғизлар, ўзбеклар ва руслар устидан таҳқирларни учратиш мумкин.\n«Бу каби материаллар июн воқеалари бир йиллиги куни чоп этилди. Сайт таҳририяти барчасини ўчириб ташлаши керак», — деди депутат Kloop.kgга берган интервьюсида.\nУнинг айтишича бу ҳолатда сайтни ёпиш эмас, фақатгина жиноий иш қўзғаш масаласи ҳақида гап кетмоқда.\n«Сайтни ёпиш ҳақида сўз йўқ. Гап фақат сайт раҳбариятини миллатлараро низони қўзғаганлари учун жиноий жавобгарликка тортиш бўйича кетяпти», — деди депутат.\nБакир уулу сўзларига кўра, сайтга қарши жиноий иш қўзғаш масаласи парламент йиғинида кўриб чиқилган ва парламент пресс хизматига текшириш учун топширилган.\n«Парламент пресс хизмати барча материалларни ўрганиб чиқиб уларни маданият ва маълумот комитети ҳамда бош прокуратурага топширишлари керак», — дея қўшиб ўтди депутат.\n«Ата-Журт» партияси депутати Наринбек Молдобаев Бакир уулуни бу масалада қўллашини айтиб, миллий низони қўзғаётган барча сайтларни «йўқ қилиш» кераклигини айтди.\n«Ҳеч бир нарса жавобсиз қолмайди. Агар сайтларда миллатлараро низони қўзғовчи маълумотлар бўлса, уларни [сайт раҳбарияти] нафақат судлаш, балки таг томири билан бу сайтларни йўқ қилиш керак. Чунки бу сайтлар жамият онгига ўз таъсирини кўрсатиши мумкин. Жамият онги мамлакатдаги ҳам сиёсий, ҳам иқтисодий жараёнга ўз таъсирини кўрсатади», —деди Молдобаев Kloop.kg билан суҳбатда.\nЛекин «Ата-Мекен» фракциясидан депутат Ширин Айтматова Бакир уулу сўзларига қарши эканини айтиб, «Дизель» форуми июн воқеалари чоғида ўзини ижобий тарафдан кўрсата олганини билдирди.\n«Бишкек ва мамлакатнинг бошқа шаҳарлари аҳолисига маълумот тез етиб турди. Платформа [«Дизель»] орқали жабр тортганларга гуманитар ёрдам йиғилгани шахсан ўзимнинг ҳам ёдимда. Тўғри, у ерда [«Дизель» форумида] аввалдан тўланган сиёсий кучлар кўп, лекин бу сўз эркинлиги бор давлатда яшаш демакдир», — деди Айтматова.\n«Сайтни ёпиш ҳаракатлари»\n«Интернет сиёсати фуқоролар ташаббуси» фонди директори Татту Мамбеталиеванинг сўзларига кўра, Қирғизистонда интернет сайтларини ёпиш ҳаракатлари — «ижтимоий портлашлардан дарак» эканини\n«2005 йилги инқилобидан аввал ҳам бу каби ҳолат бўлганди. 2010 йилги инқилобда ҳам худди шу ҳолат қайталанди. Кимнингдир оғзини ёпишга қилинаётган ҳаракат — сиёсив арена ва бошқа жойларда назоратнинг қўлдан чиқаётганини билдирувчи ёмон аломатдир», —деди Мамбеталиева.\nФонд директори ҳар қандай сайтни «блокировка» қилишга қатъиян қарши эканини қўшиб ўтди.\nИнтернет ресурсларини ёпиш билан муаммо ечилиб қолмайди, Қирғизистон ҳудудида ҳар қандай ресурсни ёпилиши уни умуман ёпилди дегани эмас. Интернет ўз архивига эга. Маълумот қаерда бўлмасин, у ҳар доим қайд этилади ва сақланади. Сайтни ёпиш ҳеч қандай фойда бермайди», — деб ҳисоблайди Мамбеталиева.\n«Медиа Полис Институти» фонди раҳбари Бегаим Усенова фикрича, миллатлараро низо қўзғаётган аноним фойдаланувчини жиноий жавобгарликка тортиш иложсиз.\n«Қандай қилиб у [Бакир уулу] буни [миллатлараро низони қўзғаган хатлар] ёзган одамни топади? Жиноий иш форум раҳбариятига босим ўтказади, ёзганга эмас», — деб ўз фикри билан ўртоқлашди Усенова.\nМашҳур «Дизель» интернет форуми 1998 йили Малик номи остидаги фойдаланувчи тарафидан очилган.\nФорум турли мавзуларни ўз ичига олган 80дан ошиқ бўлимлардан иборат. Улар ичида энг машҳурлари «Оламан-сотаман», «Сиёсат ва жамият» ва «Мусиқа» — бўлимларидир. Бу бўлимларнинг ҳар бири 10 мингдан ошиқ мавзулардан иборат.\nФорум ихтирочилари сўзларига кўра, «Дизель»га бир кунда икки мингдан ошиқ одам киради.\nАввалги мақолаБишкекда «Сиёсий сатира» конкурси бўлиб ўтди\nНавбатдаги мақола«Ар-Намис» депутати парламентда ёлғон детектори ўрнатмоқчи


«Дўрмон» ижод уйида бир суткадан бери...\n10.05.2018 21:30 0 23975\nЎзбекистон ёзувчилар уюшмасига қарашли «Дўрмон» ижод уйи қарийб бир суткадан бери электр энергиясидан айрилган.\nБиз ушбу масалага ойдинлик киритиш мақсадида бугун, 10 май куни тушлик пайтида Тошкент вилояти Қибрай тумани электр тармоқлари бўлими билан боғландик. У ердан 10-15 дақиқада ёқиб юборишларини айтишди, қаердадир авария бўлган экан.\nЛекин кечга келиб аниқ бўлдики, «Дўрмон» ҳамон зулмат остида. Биз яна электр тармоқларига сим қоқдик. Айтишларича, муаммо ҳалигача ҳал этилмаган, авария сабабини топишолмаётган экан. Топишлари билан улаб қўйишларини маълум қилишди.\nМутасаддилар ушбу кичик муаммога етарлича эътибор қаратишларига умид қилиб қоламиз.\nчироқ Ёзувчилар уюшмаси Дўрмон Дўрмон ижод уйи


УЛАРНИНГ КЎЗЛАРИГА БИР ҚАРАНГ! » Фаровон юрт\nНИМА УЧУН ИТЛАР ҚАДРЛАНМАСЛИГИ КЕРАК?\nЯқинда Самарқандда итларнинг ёппасига заҳарлаб ўлдирилгани ижтимоий тармоқларда жуда катта муҳокамаларга сабаб бўлди. Минг афсуски, уларни даволаш, рўйхатга олиш ва ўз вақтида эмлаб бориши керак бўлган Самарқанд шаҳар ветеринария ва чорвачиликни ривожлантириш бўлими масъуллари ваҳшийларча ушбу ҳодисани амалга оширишган.Ҳиндистонлик сиёсатчи, буюк давлат арбоби Махатма Гандининг бир гапи бор: «Миллатнинг буюклиги ва маънан ривожланганлиги, унинг жониворларга бўлган меҳри-мурувватида аён бўлади». Мана, бизнинг ҳайвонларга муносабатда ҳам анча орқадалигимиз маълум бўлди. Афсус!Ҳозирча эса хурсанд қиладигани, оз бўлса-да, ҳайвонларга меҳр-шафқатлари туфайли маънавиятлилигини исботлаётган одамларнинг ҳам учраб туриши яхши. Жуда! Тадбиркор, ўз бизнесига эга бўлган Ирода Маткаримова «Ҳаёт – Жизнь» бошпанасиз итларга меҳр-шафқат кўрсатиш уйи ташкил қилиш учун 4 йил ҳужжат йиғди. Ва ниҳоят, Қибрай тумани ҳокимлиги ер ажратди. Аввалида жонивор уларга уй қуриш учун қимматбаҳо тақинчоқлари, ҳатто кийимигача сотди. Ҳайвонга меҳрибон бир кекса кампирнинг атаган 5000 сўмгина пули асқотган кунлар ҳам бўлди.Ҳозир «Ҳаёт»да ҳаёт қайнамоқда. Онасиз қолган кучукчалар учун янги туққан итлар оналик қилаётирлар. Шаҳарга жониворлар навбати билан ветеринария кўригига олиб борилади. Ўзининг бизнеси, яхшигина тадбиркорлиги бўлган Ирода бошини қотириб, бировлар айтганидек бошқа иши йўқ одам каби нега эгасиз ҳайвонлар учун ана шундай ибратли лойиҳани ташкил қилди? Чунки, у ҳайвонларни ўзгача меҳр билан яхши кўради. Шунинг учун ҳам, ҳар бир кучукнинг қаердан қандай келиб қолганию айни пайтдаги аҳволини кўзларини юмиб айтиб бера олади. 700 дан ошиқ турли зотга мансуб итларнинг ҳар бирининг ўз оти, ўз тарихи бор, ўз қисмати, ўз тақдири бор.\n– Тэдди бу ерга келганида итлардан қўрқарди, одамлардан қўрқарди, танасининг соғ жойи йўқ эди, – дейди Ирода. – Биз уни парваришладик, дори дармон қилдик. Мана, кўриб турганингиздек, орқа оёқларини боса бошлади.Қарангки, ваҳшийлар Тэдди кичкиналигида катта кучукларни уриштириш, уларнинг қонини қиздириш учун ўлжа сифатида ўртага ташлашган, талатган эканлар. Тэддининг бутун баданидан қон оқа бошлагач, итларнинг қони қизиган экан. Буни, ҳатто, тасаввур қилиш ҳам даҳшат!\nКучукларнинг баъзилари алоҳида хоналарга аралаш тарзда жойлаштирилган. Каттаю кичик, ҳар замонда уришиб, талашиб кетишади. Аммо кечаю кундуз ҳайвонларга қарайдиган Вика Содиқованинг: «Жим бўл!» деганини эшитган заҳоти, жой-жойларига тарқалишади. Шундай пайтда Белка деворга ёпишганча калласини катакдан чиқариб оларкан.\n“Келганимиздан бери шу ерга чиқиб турибди, уни ҳовлига чиқармайсизларми, бошқа кучуклар ёнига», деган саволимизга: «Кичкиналигини кўраяпсизми, унга бошқалари кун бермайди, бу ер эса хавфсиз», – деди ишчилардан бири. – Қолаверса, бу унинг доимий жойи, эгасини кутади. Унинг учун овқат муҳиммас, уни силаш керак, фақат шу керак унга».\n– Ҳар шанба соат ўнда Паркент бозорининг олдида йиғиламиз. Волонтерлар – кўнгиллилар, мана, кўриб турганингиздек уларнинг тагини тозалашга, сув идишларига сув қуйишга киришиб кетишди, – дейди Ирода.\nСал нарироқда кучукларнинг ошхонаси. Бешта 100 литрлик катта қозонларда кўнгиллилардан икки нафари ўчоққа ўт қалашга тушиб кетишди. Бир қозонда товуқнинг каллалари, яна бир қозонда қанотлари, яна бир қозонда сўйилган молларнинг чиқит суяклари...– Гўшт маҳсулотларини хомлигича берсаларингиз бўлмайдими? – дейман кўнгилли ошпазларга...– Пишириб берганимиз маъқул, хом гўштда турли касаллик вируслари бўлади. Икки марта овқат берамиз: эрталаб улар учун махсус дўконларда сотиладиган сунъий, қуруқ озиқларини, кечга эса мана бу қозонларда пишаётган овқатларни берамиз.Бу ерга ҳар ҳафтанинг шанбасида кўнгиллилар билан турли хизмат эгалари ҳам ташриф буюришаркан. «Айниқса, имконияти чекланган, ёлғиз, меҳр-муҳаббатга зор инсонлар билан ҳамкорлик қилишимиз уларни ҳам ҳаётга қайтаради, десам муболаға бўлмайди», дейди Ирода суҳбат орасида.\nФЕЯ ВА ГРЕК МУТАХАССИСЛАР ЭЪТИБОРИДА\n– Мен итларни ўрганадиган соҳада ишлайман, улардан ақлли жониворлар йўқ, – дейди Ички ишлар бошқармаси кинология хизмати кичик инспектори, сержант Қобилжон Мирзаҳмедов. – Улар билан дўстлашсангиз,сизга ҳеч қачон хиёнат қилмайди. Ирода Маткаримованинг бу ишини қаҳрамонлик дейиш мумкин. Бундан кейин ҳам биз ҳамкорликни давом эттиришимиз лозим. Айни пайтда олиб кетиш учун иккита кучукни танладик. Энди уларнинг ҳам оиласи бор. Фея ва Грек лақабли итлар энди оиламизнинг дўстига айланади.\nКатакдан бошини тиқиб кечаю кундуз йўл пойлайдиган, фақат силашингизни истайдиган Белкага эга топилди. Женя исмли аёл уни уйига олиб кетадиган бўлди.– Фарзандларимни олиб келганимнинг сабаби болаларда ёшлигидан ҳайвонга меҳр уйғотиш керак. Шунча итларнинг орасидан бундан ҳам чиройли, эътиборни тортадиган ёки ғамхўрликка муҳтож кучуклар кўп. Аммо Белканинг келганимиздан то кетгунимизча йўл пойлагани менга жуда таъсир қилди. У оиласи бўлишини жуда хоҳлаганини ҳис қилдим. Болаларим ҳам бир овоздан шуни олиб кетамиз дейишди. Мен келаси ҳафта яна битта кучукни олиб кетишга қарор қилдим...Ҳа кучукларнинг олиб кетилаётгани, оиласи топилаётгани яхши, аммо, шуниси ҳам борки, бир итни олиб кетишса бу ерга ўн итни олиб келишади.\n– Шаҳарда бешта филиалимиз бор. Ҳайвонлар учун нимаики лозим бўлса шунинг савдоси билан шуғулланамиз. «Ҳаёт–Жизнь» ташкил қилинганига бир йил бўлган бўлса, иш бошлаганидан буён ҳамкорлик қилаяпмиз. Дори-дармон, озиқ-овқат, етказиб берамиз, – дейди тадбиркор Акмал Нуралиев. – Мана, кучукларнинг машинамиз атрофида айланиб сакрашини кўраяпсизми, улар совға-саломлар билан келишимизга ўрганиб қолишган. Энг қизиғи, бирортаси олиб келган маҳсулотларимизни токи қўлингиз билан бермагунингизча ҳар ёққа тортқилаб кетмайди.\nИрода келган кўнгиллилар, кинологлар билан жониворларини таништиргач, махсус кийимини кийгач, ишга киришиб кетди. Биз у супуриб-сидираётган уйчага яқинлашдик. Бизга у ерда ётган кучук катакни чиқиб бузиб кетгудек жон ҳолатда ҳурди.\n– Эҳтиёт бўлингизлар, энг қопоғон кучук бу, мендан бошқасини тан олмайди, – деди Ирода.\nКучук эгасининг «буйруғ»ига итоат қилганча, бир четга бориб ётди.\n– У мендан хафа, ҳатто йиғлади, чунки мен келган заҳотим у билан кўришардим, бугун меҳмонлар билан овора бўлиб унга кечроқ эътибор берганим учун менга қайрилиб ҳам қарамади, олиб келган егуликларимга назар ҳам солмади. Уни олиб келишганида оғзи боғланган эди. Ўлдириб ташлаш керак дейишди, янги эгасини тишлаб олибди. Мен эса уни ўлдиришларига йўл қўймадим. У бўлса бу яхшилигимни унутмайди чоғи, хонасига киришга фақат менга рухсат беради, унинг кўзлари жуда маюс...\nМен эса ўйладим ва: “Бу бир ит-да!”, дейдиганларга раҳмим келди.\nИроданинг ўзи итларнинг уйчасини тозалаб юрганини кўрган тасодифий меҳмонлар бу аёл фирманинг раҳбари эканлигини тасаввурларига ҳам сиғдиролмасалар керак.\n– Уч-тўрт нафар ишчиларингиз бор экан, нимага ўзингиз ишга киришиб кетдингиз? – дедим.\n– Мен ҳайвонларни яхши кўраман ва қолганлар мендан ўрнак олишини истайман. Мен ҳайвонлар учун «приют» очсам-да, ўзим буйруқ бериб томоша қилиб турсам, уларни яхши кўришим қаерда қолади. Менинг меҳримни, ғамхўрлигимни ҳайвонлар биладими, йўқми – буниси қизиқмас, муҳими – улар мен билан, биз билан ўзларини хотиржам сезишлари...\nУнинг меҳри, ғамхўрлиги бошқаларга юқаётгани рост бўлсин. Ҳомийлар ёрдамида ҳайвонларнинг ҳозирги «уй»идан сал нарироқда қурилиш ишлари бўлаяпти. У ерда келгусида итлар учун янада қўшимча иситиладиган хоналар, мушуклар учун алоҳида хоналар, клиника, шу ернинг хизматчилари учун махсус хоналар режалаштирилган. Карантин учун махсус жой, саёҳат қилишлари учун алоҳида ҳудуд ташкил қилинаркан.Унинг бу ишларини кўрганлар ўйлашлари мумкин, имконияти бор экан, қийналган одамларга ёрдам берса бўлмайдими, деб.Ирода эса шундай дейди:\n– Одамлар туғилганидан давлат ҳимоясида, оила ҳимоясида. Етимхонадаги болаларга ҳам ҳомийлар керагидан ортиқ мурувват кўрсатишади. Яъни, одамлар одамлар учун ҳамиша ғамхўрлик қилади, энг бўлмаганда, инсон ўзига ўзи ғамхўрлик қила олади. Лекин ҳайвон одамнинг қўлига қарам жонзот. Унга инсон хоҳласа – ғамхўрлик қилади, хоҳласа – йўқ. Ҳайвонни бир кунда заҳарлаб ўлдиришдан осони йўқ, аммо уларга меҳр бериш, кўчада хор-зор бўлиб юриш азобидан қутқариш ҳам бизнинг қўлимизда. Биз иккинчисини танлашимиз керак эмасми? Уларга ҳаёт берайлик...\nҚаердадир ўқиганим эсимга тушди. Итларнинг қалби борлигини мутахассислар исботлашган ва шу боис қайсидир мамлакатларда уларнинг ибодатхоналарга киришларига рухсат берилган.\nМен ҳам итларнинг қалби борлигига яна бир бор амин бўлдим. Тушгача бўйи одам баробаридан тортиб, мушукдай келадиганигача 700 дан зиёд итлар бизни илк бор кўриб турган бўлсалар-да, ташланмади, ҳурмади. Чунки, улар бу ерга фақат яхши одамлар келишини аллақачон ҳис қилишган. «Приют»га кириб борганимизда каттаю кичик кучуклар бизни қандай ўраб олишган бўлса, кетаётган чоғимиз шундай тўдалашиб кузатиб қўйишди. Кўпроқ силаганларимиз эса машинага чиқиб кетаётганимизда ҳам эргашиб ортимиздан қолмади.\nМен ижтимоий тармоқларда, ҳайвонларга меҳр, шафқат кўрсатиш уйи ҳақида кичикроқ маълумот қўйганимда бир ҳамюртимиз сарказм билан шундай изоҳ қолдирибди: «Итларнинг қадрини қаранг», мен эса шундай жавоб ёзиб қўйдим: «Нега ҳайвонларни қадрламаслигимиз керак?»\nAdmin. Жойлаштирган санаси: 17-09-2019, 16:34\nАсосий сахифа » Таҳлилий мақолалар » УЛАРНИНГ КЎЗЛАРИГА БИР ҚАРАНГ!


21.07.2019 14:26 0 5474\nДавлат статистика қўмитаси томонидан юридик шахс мақомига эга бўлган корхона ва ташкилотларда ишловчи ходимларнинг ўртача ойлик номинал ҳисобланган иш ҳақи эълон қилинди.\n2019 йилнинг январ-июн ойларида Ўзбекистон Республикаси бўйича юридик шахс мақомига эга бўлган корхона ва ташкилотларда ишловчиларнинг ўртача ойлик номинал ҳисобланган иш ҳақи 2 092 600 сўмни ташкил этди. Айни вақтдаги ўртача иш ҳақи 2018 йилнинг мос даврига нисбатан 30,1 фоизга ўсган.\nИш ҳақида устама, мукофот, рағбатлантириш хусусиятига эга тўловлар, компенсация ва ишламаган вақт учун ҳақ каби тўловлар киритилган.\nШунингдек унинг таркибида жисмоний шахслар учун даромад солиғи ва касаба уюшмасига тўловлар ҳам мавжуд.


Муфтий Усмонхон Алимов дунёдаги энг нуфузли мусулмонлар рўйхатида қайд этилди\n17:18 / 07.10.2016\nИордания Қироллик стратегик ислом тадқиқотлар маркази томонидан жаҳоннинг энг нуфузли мусулмонларининг янги 500 талик рўйхати эълон қилинди. 2016 йилги рейтингдан Ўзбекистон Мусулмонлар идораси раҳбари, муфтий Усмонхон Алимов ҳам ўрин олган. Бу ҳақда qadriyat.uz хабар бермоқда.\nРейтингда Ал-Азҳар шайхи Аҳмад Тоййиб етакчилик қилди. Иккинчи поғонани Иордания қироли Абдуллоҳ ибн ал-Ҳусайн банд этди. Учинчи ўрин Саудия Арабистони қироли Салмон бин Абдул-Азиз ал-Саудга насиб этди. Рўйхатга, шунингдек Туркия президенти Ражаб Тойиб Эрдўған, Афғонистон президенти Ашраф Ғаний, Туркманистон президенти Гурбангули Бердимуҳаммедов, Чеченистон президенти Рамзан Қодиров, Озарбойжон муфтийси Оллоҳшукур Пошшозода, Россия муфтийси Равил Ғайнуддин, Тожикистон муфтийси Саййидмукаррам Абдулқодирзода ҳам киритилди.\nНашрнинг 2016 йилнинг энг муҳим воқеалари рўйхатида Ўзбекистон Республикасининг биринчи Президенти Ислом Каримовнинг вафот санаси киритилган. Шунингдек, Рио-2016 ёзги Олимпиа ўйинларининг мусулмон ғолиблари қаторида 13 нафар ўзбекистонлик спортчилар ўрин олган.\nМаълумот учун: Жаҳоннинг энг эътиборли мусулмонларининг 500 талик рўйхати 2009 йилдан бери Иордания Қироллик стратегик ислом тадқиқотлар маркази томонидан тузиб келинади. Муфтий Усмонхон Алимов 2009 йилдан бери рейтингдан мунтазам ўрин олиб келади.\nМуфтий рейтенг Усмонхон Алимов\nТошкентда яна бир масжид барпо этилиши бошланди\nШайх Муҳаммад Содиқ Муҳаммад Юсуф дуоси билан иш бошлаган Muslimaat.uz сайти 10 ёшда!\nХориж ОАВ Шавкат Мирзиёевнинг БМТдаги нутқига қандай муносабат билдирмоқда?\nУсмонхон Алимов: "Ислом оламида Ўзбекистоннинг дўстлари янада кўпайди"


Тошкентликларга бериладиган электр чеклови кучаймоқда\nТошкент шаҳридаги электр тармоқлари корхонасидан бирининг мутасаддиси шу кунларда ҳаво совугани ва мазут ҳамда газ ёнилғиси озлиги боис аҳолига бериладиган электр чекланаётганини тан олди.\nБу йил ёнилғи танқислиги боис пойтахтликларга бериладиган электр токи кунига 2 соатдан узилмоқда.\nШу кунларда Тошкентда ҳаво ҳарорати кечаси -9-8кундузи эса -4-3даража совуқ бўлаётгани боис шаҳарда электр таъминотига талаб кескин ортаётгани кузатилмоқда.\nШу кунларда табиий газ босими шаҳарда ҳам пастлади ва аҳоли ўз уйларини иситиш учун электр токидан ҳам фойдаланаётгани айтилмоқда.\nБуни очиқ эътироф этган Тошкент шаҳридаги Электр тармоқлари корхонаси мутасаддиларидан бири Озодлик билан суҳбатда, айниқса, Тошкент шаҳридаги маҳаллаларда жойлашган хонадонларда ишлатилаётган электр токи ҳажми шу кунларда ортаётганини қайд этди.\n- Ҳозир истеъмол айнан қанчага ошганини мен сизга айтиб бера олмайман. Ой охирида билинадида энди бу. Ўтган ойда, масалан, биргина бизнинг туман бўйича 2 - 3 миллион киловатт соатдан ортганда, - дейди электр тармоқлари корхонаси мутасаддиси.\nШу боис шаҳар электр тармоқлари корхоналари навбати билан аҳоли уйларига бериладиган электр токи таъминотини икки соатдан узишга мажбур бўлаётганини айтади бу мутасадди.\n- Эрталаб соат 9 дан кечки соат 17 га қадар навбат-навбат билан 2 соатдан хонадонларни ҳам узяпмиз. Ҳозир битта маҳаллага ҳафтасига икки марта тўғри келаяптида. Яъни, ҳафтада икки марта ток узиляпти, ҳозирча, - дейди электр тармоқлари корхонаси мутасаддиси.\nБу расмийга кўра, ҳозир нисбатан кескинроқ жадвал шаҳардаги корхоналарга тўғри келмоқда.\nДавлат ташкилотлари ва корхоналар кун давомида 2 соатдан узилмоқда ва уларнинг жадвали аҳоли уйларига нисбатан зичроқдир.\n- Асосан, корхоналар кетяпти ҳозир. Корхоналарни иложи бўлса, ҳар куни 2 соатдан узяпмиз махсус график бўйича. Ҳокимият билан келишилган ҳолда қиляпмиз буни, - дейди Тошкент шаҳридаги Электр тармоқлари корхоналаридан бирининг исмини ошкор қилмаган мутасаддиси.\nШу кунларда Тошкент шаҳридаги муассасалар, маҳаллалар ва таълим масканларида ҳам электр токини тежаш ва кунлар совуб бораётгани боис, келгусида электр таъминотида узилишилар бўлиши мумкинлигидан огоҳлантиришлар бўлаётгани хабар қилинди.\nБуни тасдиқлаган мутасаддининг айтишича, ҳозир электр таъминотида аҳвол бироз оғир ва бунинг юки қанчадир даражада мактабларга ҳам туша бошлади.\n- Ҳозирча қарздорлиги бор мактабларни огоҳлантираяпмиз ва директорлар хонасини узиб қўйяпмиз, тўғрисини айтганда. Сал тезроқ ҳаракат қиларкимикин, деган мақсаддада энди, - дейди мутасадди.\nАммо, қиш фаслининг совуқ келиши фақат бу йилга хос ҳолат эмас.\nЎтган йили ҳам нафақат пойтахт балки бутун Республика бўйлаб қишнинг совуқ келгани кузатилган ва электр ҳамда газ таъминотидаги узилишлар боис аҳоли қийин шароитда қолгани ҳақида Озодлик хабар берган эди.\nЗеро, айни ҳол бу йил ҳам такрорланмоқда.\nШу боис: "Айнан бу йил қишки электр таъминоти чекловининг кучайтирилгани фақат ҳавонинг совуши билан боғлиқми?" деган саволимизга Тошкентдаги электр тармоқлари корхонаси мутасаддиси, охир-оқибат, яна бир жиддий сабабни келтирди.\n- Бир томондан системада энергетик топливонинг йўқлиги сабабли муаммо бор. Мазут ва газ. Мазут йўқ ҳозир. Газ энди бор, лекин бўлгани билан, билмадим энди ростми-ёлғонми, вазирлигимизнинг қарздорлиги кўпроқ, деган гап борда. Шунинг учун бу йил гап бўлдику, кўмир ғамлаб қўйинглар қишга, деган. Хуллас шунақа муаммолар борда, - дея тан олди корхонанинг исмини ошкор қилмаган расмийси.\nБу борадаги тўлиқ маълумот олиш учун бу расмий бизни Тошкент шаҳар Электр тармоқлари корхонасига йўллади.\nАммо, бу корхона мутасаддилари ҳамма жавобни корхона раҳбаридан олишимиз мумкинлигини, у кишининг эса яқин муддат ичида фурсати йўқлигини айтиб, бу йилги электр таъминотидаги узилишларга оид саволларимизни ҳозирча жавобсиз қолдирди.\nШунингдек, Ўзбекэнерго давлат акциядорлик компаниясидан ҳам бу борадаги саволларга ҳозирча жавоб олиш имкони бўлмади.